ועדת החינוך, התרבות והספורט, כנסת 20, פרוטוקול מספר 678, 2018-07-11 09:30

יעקב מרגי: שלום לכולם, בוקר טוב.

יעקב מרגי: אני מתכבד לפתוח את ישיבת ועדת החינוך, הספורט והתרבות.

יעקב מרגי: היום ה-11 ביולי 2018, כ"ח בתמוז תשע"ח.

יעקב מרגי: הצעת חוק הקולנוע (תיקון מס' 5), התשע"ח-2018.

יעקב מרגי: הצעת חוק ממשלתית שמספרה מ/1241, הכנה לקריאה שנייה ושלישית.

יעקב מרגי: אני אתן לכם משפטים קצרים על מה שהיה לנו אתמול.

יעקב מרגי: אתמול משרד התרבות הציג את הרציונל, למה החקיקה החדשה נדרשת, הציג מצב ישן מול מצב חדש, מצופה.

יעקב מרגי: חברי הכנסת שהיו בדיון התבטאו.

יעקב מרגי: והנה פנים חדשות באו לכאן היום, ואני אתן להם, למרות שתכננו היום להתחיל להקריא.

יעקב מרגי: כפי אמרתי, סדרי הדיון אצלי בוועדות, במיוחד בחקיקה – אנחנו מקריאים קטע, צוברים הערות, עוצרים ונותנים התייחסויות סביב השולחן, משמאל לימין, מימין לשמאל, כך שלא נפקד מקומו של אף אחד שרוצה להתבטא בנושא.

יעקב מרגי: ומאחר שבאו חברי כנסת ויש להם צרכים נוספים בוועדות אחרות, ומאחר שהצהרנו אתמול שאנחנו לא ממהרים, שלא אתן לזות שפתיים לאף אחד שמישהו פה הולך לחטוף, אז ניתן לחברי הכנסת שרוצים להתבטא, אבל שוב, זה יהיה על פי הנחייתו של זוהיר בהלול, דקתיים התייחסות, ולא דקותיים.

יעקב מרגי: בבקשה, נתחיל לפי סדר הישיבה.

יעקב מרגי: למרות שאני יודע מה סדר ההגעה, נתחיל מסדר הישיבה.

יעקב מרגי: יוסי יונה, תעמוד בדקתיים?

יעקב מרגי: בבקשה אדוני.

יוסי יונה: כן, אני אעמוד בדקתיים.

יוסי יונה: תודה, אדוני היושב-ראש.

יוסי יונה: אני מאוד שמח על הדברים שאמרת.

יוסי יונה: קודם אני רוצה להחמיא לך על הדברים שאמרת בפתיחת הדיון על כך שאתה לא תאפשר את העברתו של החוק ללא דיון.

יעקב מרגי: אני נפגע כרגע.

יעקב מרגי: הייתה לך הווה אמינא אחרת?

יעקב מרגי: הרי אתה שותף איתי בחקיקות.

יוסי יונה: לכן חשוב לציין את דברים האלה.

יוסי יונה: אני צריך להחמיא לך.

יוסי יונה: אדם שהוא נאה, מחמיאים לו יותר מפעם אחת, הוא לא מסרב למחמאה.

יעקב מרגי: תודה.

יעקב מרגי: תודה.

יעקב מרגי: אני באתי מבית המדרש, שם אמרו: מכלל אתה שומע את ההן, אתה שומע את הלאו, אז הייתי רגיש.

יעקב מרגי: בבקשה אדוני.

יעקב מרגי: מכאן שעון החול מתחיל לעבוד, והחול אוזל.

יוסי יונה: תודה אדוני, אתה עושה את זה, כפי שציינת, באופן קבוע – דיונים מעמיקים, מפורטים, מתן אפשרות לכל אחת ואחד לבטא את עמדתו, את עמדתה, ורק לאחר מכן אנחנו מגיעים לקריאת החוק, וזה נהדר וזה מה שהולך להיות.

יוסי יונה: זה יופי.

יוסי יונה: אדוני, מהפעילות המשותפת שלנו כאן

יוסי יונה: בוועדת החינוך אתה יודע שאני מאוד מאוד רגיש לכל הנושא הזה של מגוון, רב תרבותיות ומתן מקום, במיוחד מפעלים תרבותיים, למגוון הרחב של החברה הישראלית.

יוסי יונה: כך שכאשר החוק הזה בא תחת האתוס הזה, אין אלא לברך על כך.

יוסי יונה: אנחנו בעד חקיקתו של חוק שיסדיר את הדברים הללו.

יוסי יונה: אבל עדיין קיים חשש, מקריאה ראשונית, מרפרפת, של החוק הזה שיכול להיות שהסיבוב של ההגה הולך להיות יותר מדי קיצוני לכיוון ההפוך.

יוסי יונה: במקום שאנחנו נוציא מתחת לידינו – ואני מעלה את זה כחשש, אני מקווה שהדברים האלה יקבלו ביטוי בסופו של דבר בנוסח האחרון של החוק.

יוסי יונה: עולה חשש שמא שרת התרבות רוצה למנות את עצמה באמצעות החוק כאן לקומיסרית של התרבות בישראל בתחום הקולנוע.

דב חנין: היא רוצה להיות במאית בעצמה.

יוסי יונה: ראינו אפילו סעיפים ספציפיים שבהם השרה מבקשת לעצמה איזושהי פררוגטיבה, שתהיה לה איזושהי סמכות להקצות כספים כאלה ואחרים לקולנוע מסחרי.

יוסי יונה: אנחנו כאן, אדוני היושב-ראש, בעמדה עקרונית שאנחנו מברכים על חוק שמטרתו היא להבטיח גיוון בפעילותן של קרנות הקולנוע, אבל אנחנו בו בזמן מתריעים בקול גדול שאנחנו לא ניתן את קולנו למהלך שבו שרת התרבות הופכת להיות קומיסרית של התרבות בתחום הקולנוע.

יוסי יונה: תודה אדוני.

יעקב מרגי: חברתי, יושבת-ראש מרצ.

תמר זנדברג: תודה רבה אדוני.

תמר זנדברג: תודה על ניהול הדיון הזה כפי שהוא.

תמר זנדברג: אני מצטרפת למחמאות.

יהודית גידלי: אף אחד לא מברך אותו לפרלמנטר המצטיין של השנה?

תמר זנדברג: נכון, את צודקת.

יוסי יונה: נכון.

יוסי יונה: אני בירכתי בישיבת סיעה שלי.

יעקב מרגי: תודה רבה לכולם.

יעקב מרגי: אנחנו יוצאים מידי חובה – אצלי זה עובד בתפילות.

יעקב מרגי: יוצאים מידי חובה בברכות של כולם.

יעקב מרגי: בבקשה גברתי.

יעקב מרגי: תודה.

יעקב מרגי: אני כבר שכחתי מהפרס.

תמר זנדברג: אני חייבת לעצור את הדיון ובשם כל חברי הכנסת לברך אותך.

תמר זנדברג: יש פה ימים מוטרפים, אנחנו לא ישנים בלילה – חוק הלאום.

תמר זנדברג: אבל, תודה יהודית, מנהלת הוועדה, ברכות, ובאמת מגיע לך.

תמר זנדברג: החוק הזה, אני רוצה לומר עליו שני דברים: אחד, אמירה מקדימה באופן כללי על חוק הקולנוע.

תמר זנדברג: חוק הקולנוע הוא אחת ההצלחות של התרבות הישראלית.

תמר זנדברג: באופן כללי.

תמר זנדברג: זה חוק שהביא לכך שתעשיית הקולנוע הישראלית היא מוצלחת, יש בה כסף ממשלתי וציבורי שמושקע, ויש לו תוצאות.

תמר זנדברג: יש פה קולנוע ישראלי מצליח, פופולרי, שממלא אולמות, שזוכה בפרסים ושהוא משהו להתגאות בו.

תמר זנדברג: לא מפתיע שדווקא שרת התרבות הזאת, אל הדבר הזה שמצליח, ושיכול לענות לאמירה הידועה: if it ain't broke why fix it?

תמר זנדברג: דווקא לשם מפנה את חציה.

תמר זנדברג: כשאני מרפרפת בחוק הזה, אני רואה שזה חוק שכל כולו עשרה עמודים שמופנה אך ורק למקום אחד – אצבע אישית ופרסונלית – ואני מרשה לעצמי לומר גם פוליטית – לבני אדם, לאנשים.

תמר זנדברג: אין כאן שום דבר מלבד רצון לשלוח יד למינוי הלקטורים, שאותם שרת התרבות תופסת כשמאלנים, כביקורתיים, וכאנשים שבשפה הרגילה שלנו עוסקים פשוט מאוד ביצירה חופשית, רגילה וטבעית, כפי שצריך להיות.

תמר זנדברג: וזה דבר שככל הנראה שרת התרבות לא מסוגלת לסבול.

תמר זנדברג: ראינו את זה במקרים אחרים, ועכשיו אנחנו רואים את זה כאן:

תמר זנדברג: מה שווה תעשיית הקולנוע הישראלית אם אני לא יכולה לשלוט בה?

תמר זנדברג: זה מה שאומרת לעצמה שרת התרבות, ואולי שהתעשייה הזו היא תעשייה מצליחה, זה עוד יותר מהווה מוקד ללכת לכיוון הזה ולנסות לשלוט בה באמצעים מאוד מאוד דרקוניים, ואף צנזוריאליים.

תמר זנדברג: לסיכום, אני חושבת שהצעת חוק שבאה למנות את שרת התרבות לצנזורית, או ללקטורית, או לבמאית, או לעורכת הראשית של תעשיית הקולנוע הישראלי, זה דבר לא ראוי.

תמר זנדברג: זה לא תפקידה של שרה בממשלה, זה לא תפקידה של ממשלה.

תמר זנדברג: כשניכנס יותר לדיון נראה שזה גם דבר שאין בו צורך.

עפר שלח: תודה אדוני.

עפר שלח: אתה תיתן לי דקתיים וחצי, כי אני אתחיל בסיפור.

עפר שלח: סיפור זה תמיד טוב.

עפר שלח: בעוונותיי, לפני חקיקתו של חוק הקולנוע, הייתי לקטור בקרן הקולנוע.

עפר שלח: הייתה אז קרן אחת בארץ, היום יש חמש.

עפר שלח: נודעתי לשמצה כאחד מארבעת הלקטורים שחתמו על מתן סיוע לסרט בשם "אבא גנוב 2".

תמר זנדברג: כמה אבא גנוב יש?

מיקי רוזנטל: שלוש.

מיקי רוזנטל: השלישי היה כישלון.

מיקי רוזנטל: השניים הראשונים היו טובים.

עפר שלח: לתחושתי – דווקא על זה אני לא בטוח ששרת התרבות הייתה מערערת – הוא עמד בקריטריונים של פריפריה ומה שאתם רוצים.

עפר שלח: אני אגיד לכם למה חתמנו על זה, ארבעת הלקטורים של אז.

עפר שלח: כי הייתה מצוקה אדירה.

עפר שלח: התחושה הייתה שאנחנו לא מצליחים אפילו למלא את כמות התסריטים שאתה רוצה לתת להם כסף כדי שתהיה תעשיית קולנוע בארץ.

עפר שלח: הגיע מאז חוק הקולנוע.

עפר שלח: כדי לא לחזור על הדברים של תמר, המצב של אחרי חוק הקולנוע זו תעשיית קולנוע שהיא משגשגת בכל המובנים שלה, כולל זה שצופים ישראלים הולכים לראות, כשפעם לא הלכו לראות סרטים מישראל.

עפר שלח: והיא מייצרת קולנוע מגוון ורב תרבותי ומצליח בעולם וכל מה שאנחנו רוצים.

עפר שלח: ופה יש לא רק ניסיון לשליטה פוליטית, יש פה גם סעיף אחד שהוא ניסיון להטיית כספי ציבור למטרה שכספי ציבור לא צריכים להית בה, וזו תמיכה בסרטים שכבר הצליחו.

עפר שלח: אני אשמח שסרטים יצליחו, לא - - -

יעקב מרגי: הטענה הזו עלתה, ונצטרך לקבל על זה תשובות.

עפר שלח: יש פה פוליטיקה, יש פה טובות הנאה, שבעיני, הן לא ממין העניין.

עפר שלח: ויש פה תהליך, וגם זה אפרופו סוגיית הזמן.

עפר שלח: יש פה תהליך שהוא תהליך לקוי בכל הדרך שבה החוק הזה נעשה, כולל חוות דעת משפטיות, שאומנם נוגעות לוורסיה מוקדמת שלו, אבל כשאתה מסתכל עליהן, חלק גדול ממה שהן נוגעות בו נמצא גם בחוק הקיים.

עפר שלח: וכל זה מייצר תהליך, אדוני.

עפר שלח: המטרה שלי – ואני חושב ששל כולנו – היא לבקש ממך שתעמוד על כך שיהיה פה תהליך ראוי, ותהליך ראוי בעיני זה שבועות רבים.

עפר שלח: אנחנו פה עומדים לשפוך תינוק מאוד מאוד בריא עם מי אמבטיה שהם נקיים לגמרי.

עפר שלח: ולכן אנחנו צריכים להיזהר בזה ולהאריך בתהליך.

עפר שלח: תודה רבה.

דב חנין: תודה, אדוני היושב-ראש.

דב חנין: אני מצטרף לדברי קודמיי, להדגיש עד כמה ענף הקולנוע הישראלי הוא ענף מוצלח.

דב חנין: הוא ענף מוצלח לא רק מבחינת ההצלחה האומנותית שלו, לא מבחינת הפופולריות שלו בציבור, לא רק מבחינת המעמד הבינלאומי שלו – אם כי מעמד בינלאומי זה לא הדבר שמעניין את השרה רגב, היא עושה את הכול כדי להחריב את המעמד הבינלאומי הזה – אבל גם מבחינת המעמד הבינלאומי, הקולנוע הישראלי הוא בהחלט מקור של גאווה.

דב חנין: אני חושב שאין תחום תרבותי ישראלי שהוא יותר מצליח מאשר ענף הקולנוע בכל ההיבטים האלה.

דב חנין: הוא גם מאוד מאוד מאוד מגוון.

דב חנין: מאוד מגוון.

דב חנין: זה נכון, אני מכיר את הביקורת שאומרת שקשה היום לראות סרט ישראלי שלא עוסק בחרדים, או לפחות בדתיים לאומיים.

דב חנין: אגב, סרטים נהדרים.

דב חנין: סרטים נהדרים.

דב חנין: הסרטים על חרדים, הסדרות על חרדים – "שטיסל", אחת הסדרות - - -

יעקב מרגי: החרדים לא מבסוטים מזה, אבל לא משנה.

יעקב מרגי: אמרתי את זה רק להווה אמינא, לידיעה כללית.

דב חנין: יכול להיות.

דב חנין: אתה צודק.

תמר זנדברג: למה לא?

יעקב מרגי: את רוצה עכשיו לנתח?

יעקב מרגי: בואי נקיים ישיבה על ניתוח.

תמר זנדברג: כן.

תמר זנדברג: "רשעים ארורים" – זה הפך אצלנו - - -

יעקב מרגי: אני יודע שכל אמירה בתרבות, צריך לנתח אותה.

יעקב מרגי: ככה חונכתי.

דב חנין: אדוני היושב-ראש, אתה מעלה נקודה חשובה מאוד, אני אתייחס אליה בחצי דקה.

דב חנין: אני לא אומר שסרט על חרדים הוא בהכרח שסרט שהחרדים יאהבו אותו.

דב חנין: וגם לא סרט על ערבים.

דב חנין: אבל יש משהו - - -

יעקב מרגי: לא, אני פחדתי ממשהו אחר.

יעקב מרגי: אני לא ביקרתי את התכנית.

יעקב מרגי: פחדתי שמישהו יגיד החרדים קיבלו את שלהם.

דב חנין: נכון.

דב חנין: נכון.

דב חנין: נכון.

יעקב מרגי: הם עדיין מסתפקים בגרובייס.

דב חנין: אני אומר את זה בהיבט אחר.

דב חנין: אני אומר את זה בהיבט אחר.

דב חנין: לא בהיבט של הייצוג, אלא בהיבט של שבירת מחסומים וחומות בתוך החברה.

דב חנין: כאשר אתה רואה סרט על חרדים, שהם אנשים מעוררי סימפטיה, אהדה – בלי קשר לשאלה אם חרדים אוהבים את זה או לא – זה משהו שמסיר דעות קדומות ומייצר לנו חברה יותר טובה.

דב חנין: אני רוצה, אדוני היושב-ראש, להדגיש נקודה אחת.

דב חנין: לגיטימי, אם כי מאוד מאוד בעייתי מוסרית, אבל חוקית זה אפשרי, ששרת התרבות תגיד שהיא רוצה להחריב את ענף הקולנוע.

דב חנין: לא לגיטימי ששרת התרבות תגיד אני רוצה להיות בעצמי מנהלת ענף הקולנוע.

דב חנין: אבל יש משהו נוסף, שהוא אפילו יותר חמור.

דב חנין: מותר לעשות דברים בפוליטיקה.

דב חנין: אסור לשפוך דם של אנשים, אסור להשמיץ אנשים, ואסור לשקר.

דב חנין: כאשר אומרים שענף הקולנוע הוא לא ענף מגוון – אני מסתכל על הרשימה הצבעונית הזאת.

דב חנין: זו רשימת היועצים והלקטורים.

דב חנין: אחת הרשימות הכי צבעוניות – או אדום, או ירוק, או צהוב, לפעמים גם זה, גם זה וגם זה.

דב חנין: אני מסתכל על רשימת ההפקות – כל הצבעים שבעולם.

דב חנין: הצבע הלבן הוא הצבע שהכי פחות נמצא שם.

יעקב מרגי: מישהו שאל אותי מה הכוונה בלבן, אשכנזי?

דב חנין: כנראה.

דב חנין: אני לא יודע.

דב חנין: לא יודע.

תמר זנדברג: לבן זה גבר אשכנזי סטרייט.

דב חנין: אני אומר גם כאלה יש.

דב חנין: יש מיעוט כזה.

דב חנין: אני רוצה לסיים ולומר, אגב, המיעוט הזה של גברים לבנים סטרייטים, גם הוא ראוי לייצוג.

דב חנין: אני חושב שזה לא מיעוט שאפשר למחוק אותו.

יוסי יונה: יואב קיש ישמח.

דב חנין: יואב קיש ישמח, בדיוק.

תמר זנדברג: זה מיעוט שמיוצג כאן בייצוג יתר.

דב חנין: כן, בהחלט.

דב חנין: אבל חשוב לי להגיד את הדבר הזה.

דב חנין: אי אפשר להשמיץ ולשפוך דם של אנשים.

דב חנין: כאשר ישנה מערכת, שהיא מערכת מאוד מאוד מגוונת, אפשר להגיד אולי שאלו לא האנשים הנכונים, רוצים להחליף אותם באנשים אחרים.

דב חנין: בסדר.

דב חנין: אבל אי אפשר להגיד שזה לא מגוון.

דב חנין: אי אפשר להגיד שזה לא פריפריה.

דב חנין: אי אפשר להגיד שזה לא מזרחים.

דב חנין: אי אפשר להגיד שזה לא דתיים.

דב חנין: אי אפשר להגיד.

דב חנין: אי אפשר להגיד.

דב חנין: יש גבול.

יעקב מרגי: מסעוד גנאים.

יעקב מרגי: מיקי, אתה לא בסבב הזה, אתה מימשת אותו אתמול.

מסעוד גנאים: אני לא צריך דקתיים, אלא דקה.

מסעוד גנאים: אני לא עקבתי אחרי הדיונים שהיו בוועדה.

מסעוד גנאים: אבל ככלל, כאשר השרה, או כל גורם פוליטי כלשהו מתערב בחופש היצירה והתרבות, זה בעייתי.

מסעוד גנאים: כפי שאמרתי לכבוד השרה כאשר היה דיון על התקציב ועל מה שהיא עשתה למשל לתקציב בחברה הערבית – לצערי, השרה ביד נותנת תקציבים, וכן יש עלייה בתקציבים, אבל ביד השנייה היא מתנה את זה.

מסעוד גנאים: היא מגבילה את חופש היצירה והתיאטרון, וזה מאוד חמור לדעתי.

מסעוד גנאים: אני הסתכלתי על הרשימה הזו עם הצבעים.

מסעוד גנאים: במשרד שמו את כל המיעוטים ביחד – מיעוט אתני, דתי, עדתי, להט"ב.

מסעוד גנאים: מכל המיעוטים - - -

קריאות: זה לא המשרד.

קריאות: זה לא המשרד.

יהודית גידלי: זו קרן הקולנוע הישראלי.

מסעוד גנאים: אז סליחה.

מסעוד גנאים: אבל מצאתי בכל המיעוטים האלה רק ערבי אחד.

מסעוד גנאים: תודה.

יוסי שרעבי: דרך אגב, אנחנו לא קיבלנו את הרשימה הזאת.

יעקב מרגי: יוסי.

יעקב מרגי: אני מבקש, אתה הולך לדבר עכשיו, או מישהו מטעמך, גם להתייחס לשאלות שעלו אתמול מחברי הכנסת.

קריאה: מיקי לא פה?

יעקב מרגי: לא, מיקי דיבר אתמול, גברתי.

יעקב מרגי: הוא מחכה לתשובות.

יעקב מרגי: הוא בא לשמוע את התשובות כי אתמול הוא לא הספיק לשמוע את התשובות.

יעקב מרגי: התייחסות, אם תרצה, אתה לא חייב, לדברי חברי הכנסת שדיברו היום והוסיפו על מיקי דברים נכוחים עם טעם.

יעקב מרגי: בבקשה אדוני.

יוסי שרעבי: בוקר טוב.

יוסי שרעבי: תודה רבה, אדוני היושב-ראש.

יוסי שרעבי: אני מצטרף גם לברכות על הדרך שבה שאתה מנהל את הישיבה.

יוסי שרעבי: אני רוצה לומר לחברי הכנסת היקרים ולכל האנשים שהגיעו לכאן היום, נדמה לי שמוצגת כאן תמונה שלא עולה בקנה אחד עם העובדות.

יוסי שרעבי: שרת התרבות והספורט, בהצעה שמובאת כאן על השולחן של הוועדה בכלל לא מדברת על מציאות שבה המשרד או השרה מתכוונים להתערב בבחירת הלקטורים, בהגדרת הלקטורים, להכתיב לקרן איזה לקטורים לבחור, לבחור את התוכן של הסרט, או כל דבר אחר שיש בו משום איזושהי התערבות כלשהי.

יוסי שרעבי: מה שאנחנו מנסים לעשות כאן, במידה מסוימת, לפרמל, לעשות נראות או לעשות שקיפות של כל תהליך קבלת ההחלטות בעולם הקולנוע.

יוסי שרעבי: אני מצטרף לכל אלה שחושבים שקולנוע ישראלי הוא הצלחה מסחררת ומקור לגאווה ויצואן בלתי רגיל של התרבות הישראלית.

יוסי שרעבי: אבל מה שמוצע כאן בתזכיר החוק ממש לא עולה בקנה אחד עם מה שמוצג ומה שעולה כאן.

יוסי שרעבי: מה שאנחנו מבקשים זה לעשות סדר בכל עולם הלקטורים.

יוסי שרעבי: יש מציאות היום שכל קרן בוחרת איזה לקטור שהיא רוצה על פי שיקול דעתה, על פי טעמה, על פי רצונה.

יוסי שרעבי: אנחנו חשבנו - - -

קריאה: יש קריטריונים.

תמר זנדברג: מה זאת אומרת?

תמר זנדברג: ואתם לא שולטים בזה, אתה מתכוון?

יוסי שרעבי: ממש לא.

תמר זנדברג: אוקיי.

תמר זנדברג: ומה רע בזה?

יוסי שרעבי: לא רע.

יוסי שרעבי: אבל אני שומע טענות שעולות.

יעקב מרגי: תמר, תני לו.

יעקב מרגי: תני לו.

יעקב מרגי: הוא ישב, שמע, ואפילו היה מי שביקר אותי איך אני מאפשר כשהשרה פה - - - תנו לו להגיד.

יוסי שרעבי: יש טענות, חברת הכנסת.

יוסי שרעבי: חברים, אנחנו מגיעים לתזכיר החוק הזה אחרי שאנחנו נמצאים בתפקיד שלנו מזה שלוש שנים.

יוסי שרעבי: במהלך שלוש השנים האלה נחשפנו לעולם הקולנוע על כל רבדיו, על כל היבטיו, על כל האנשים שעוסקים בו.

יוסי שרעבי: הופנו אלינו לא מעט טענות מלא מעט אוכלוסיות שמרגישות שהן לא שותפות באופן אמתי בתעשיית הקולנוע – המצליחה והמשגשגת הזאת.

יוסי שרעבי: מדינת ישראל שמה עליה סכום מכובד.

יוסי שרעבי: תמיד טוב שיהיה במספרים גדולים יותר, אבל בהחלט סכום מכובד.

יוסי שרעבי: הטענות האלה חייבו אותנו לחשוב מה אנחנו עושים, בהינתן שאנחנו לא רוצים להכתיב את הלקטורים, בהינתן שאנחנו לא רוצים להתערב; אבל כן בהינתן שאנחנו רוצים לייצר מצב שבו יש שקיפות לכל תהליכי קבלת ההחלטות, וגם שקיפות בהתנהלות של הקרנות.

יוסי שרעבי: אחת הטענות הגדולות שעולות – הטענה המרכזית שעולה – היא לגבי השקיפות בדרך שבה הקרנות מקבלות את ההחלטות שלהן.

יוסי שרעבי: זה עלה באופן מאוד בוטה וחד לאורך כל דיוני הוועדה שבראשה עמדה גלית והבה שאשו, ראש מינהל תרבות.

יוסי שרעבי: אנחנו חיפשנו דרך מצד אחד לא לשפוך את התינוק עם המים, מצד שני, ליצור כאן כללים של מינהל תקין, ליצור כאן שקיפות, ליצור כאן מציאות שבה כל אחד יודע איך ההחלטות מתקבלות, איך נבחרים הלקטורים, מיהם הלקטורים, מהם תנאי הסף.

קריאה: אז תעשו תהליך ציבורי - - -

עפר שלח: שהפרוטוקולים שלהם יתפרסמו.

תמר זנדברג: איך זה עונה - - -

יוסי שרעבי: מה שעשינו, זה דבר שקוף - - -

עפר שלח: - - - מאגר שינהל המשרד.

יעקב מרגי: תנו לו.

יעקב מרגי: תנו לו.

יוסי שרעבי: גם את זה אנחנו נעשה.

יוסי שרעבי: גם את זה אנחנו נעשה בתכנית - - -

דב חנין: - - - שהמטרה היא שקיפות.

תמר זנדברג: יש לכם פה עשרה עמודים שרק מסבירים איך אתם ממנים את הלקטורים.

תמר זנדברג: איזו שקיפות פה?

יעקב מרגי: חברי הכנסת.

יעקב מרגי: חברי הכנסת.

יוסי שרעבי: אני אתייחס גם לזה בהמשך לשאלתו של חבר הכנסת רוזנטל מאתמול.

יוסי שרעבי: אנחנו בוחרים את הלקטורים.

יוסי שרעבי: אני אבהיר את זה ואסביר את זה, ואני אסביר למה זה מנוסח בדרך הזו בתוך תזכיר החוק, ולא מנוסח בדרך אחרת, מהסיבות שאני כבר אבהיר אותן.

יוסי שרעבי: לכן אני רוצה לומר, אנחנו אמרנו את הדבר הבא: יהיה מאגר.

יוסי שרעבי: יהיה מאגר של לקטורים.

יוסי שרעבי: דרך אגב, מאגר לא סגור, מאגר לא מוגבל.

יוסי שרעבי: רשימה פתוחה, היא יכולה להתעדכן כל הזמן, יום-יום.

יוסי שרעבי: כל מי שעומד בתנאי הסף יכול להיכנס למאגר הזה.

יוסי שרעבי: המאגר הזה מגדיר תנאים מאוד ברורים מי יכול להיות במאגר ומי לא.

יוסי שרעבי: התסקיר מבהיר את זה, הוא מאוד פתוח, הוא מאוד מאפשר.

יוסי יונה: תהיה ועדה.

יוסי יונה: נניח אם 1,000 יגישו בקשה?

יוסי שרעבי: אז הקרן יכולה, מתוך המאגר הזה, על פי מיטב שיקול דעתה, בלי שום התערבות של יד מכוונת – לא יד שלטונית ולא קומיסר תרבות, כמו שהוצג כאן – לקחת מתוך המאגר הזה אנשים שנמצאו ראויים להיכנס לתוך - - -

עפר שלח: אני מבקש לצטט מהחוק, אם אתה יכול להתייחס לזה.

עפר שלח: אחרי שכתוב שהמשרד ינהל את המאגר, ואם אתה יכול להתייחס מה זה אומר.

מיקי רוזנטל: למה המשרד מנהל את המאגר?

עפר שלח: אדם המעוניין להיכלל במאגר הלקטורים הגיש למשרד בקשה.

עפר שלח: המנהל הכללי של המשרד או מי שהוא הסמיכו יקבל החלטה בבקשה.

עפר שלח: זאת אומרת, אתה תחליט מי יושב בתוך המאגר.

עפר שלח: אני קורא עברית.

יוסי שרעבי: לא, אני אסביר.

יוסי שרעבי: אני אסביר.

יוסי שרעבי: השאלה היא טובה, דרך אגב, ואני שמח שאתה שואל.

יוסי שרעבי: אני רוצה להבהיר אותה, כי חבר הכנסת רוזנטל העלה אותה גם אתמול.

יוסי שרעבי: אז אני רוצה להבהיר אותה.

יוסי שרעבי: הסיבה היחידה שכתוב כאן המשרד ולא המועצה לתרבות היא מאחר והמועצה לתרבות היא לא ישות משפטית.

יוסי שרעבי: בתזכיר חוק חייב להיות גוף שהוא ישות.

יוסי שרעבי: לכן נמצא כאן המשרד.

דב חנין: כן, אבל זה בכוונת החוק.

דב חנין: חוק אדוני נותן תשובה - - -

תמר זנדברג: זה כבר חוק.

תמר זנדברג: אתה כבר כותב חוק.

מיקי רוזנטל: זה לא נכון.

מיקי רוזנטל: זה לא נכון.

יעקב מרגי: תרשמו לכם את ההערות שלכם.

יעקב מרגי: בבקשה.

יוסי שרעבי: תיכף תשמעו את היועצים המשפטיים שיבהירו את זה.

יוסי שרעבי: תיכף היועצים המשפטים יבהירו לכם את זה.

יוסי שרעבי: אם הייתה אפשרות לכתוב בחוק שהמועצה לקולנוע עושה את זה, אני אומר לכם שאין שום בעיה שיהיה כתוב שהמועצה לקולנוע תנהל את כל התהליך הזה.

יוסי שרעבי: אבל הובהר לי שמאחר שאי אפשר לכתוב המועצה לקולנוע, כי המועצה לקולנוע היא לא ישות משפטית, ואם אפשר - - -

מיקי רוזנטל: אז איך היא מקבלת כסף?

דב חנין: אז אפשר - - - אותה.

מיקי רוזנטל: איך היא מקבלת כסף אם היא לא ישות משפטית?

מיקי רוזנטל: אז מה היא?

עפר שלח: שם כתוב בחוק המנהל הכללי של המשרד.

עפר שלח: המנהל הכללי של המשרד זו ישות שיושבת מולי.

עפר שלח: זה אומר שאתה תנהל את זה.

יוסי שרעבי: לא, אני לא מנהל שום דבר.

דב חנין: אבל זה כתוב בחוק.

מיקי רוזנטל: אז למה כתבתם בחוק?

קריאות: - - -

יעקב מרגי: רגע, רגע, רגע.

יעקב מרגי: יוסי.

יוסי שרעבי: היות וזו סוגיה משפטית - - -

יעקב מרגי: יוסי.

יעקב מרגי: יוסי, רגע.

דב חנין: לכן אנחנו אומרים לך - - -

יעקב מרגי: רבותי, אין כפל מבצעים.

יעקב מרגי: מאחר ואנחנו הולכים לעבור על כל החוק, אני לא אקיים עכשיו דיון.

יעקב מרגי: לכן אני מתעקש שלא תפריעו לו.

יעקב מרגי: ולא יהיו קריאות ביניים.

יעקב מרגי: תנו לו.

יעקב מרגי: אני לא הולך להקריא ולהצביע.

יעקב מרגי: אני הולך להקריא, לדון, להקריא, לדון, להקריא, לדון.

יעקב מרגי: אני לא עושה כפל מבצעים, נקודה.

יעקב מרגי: אין לי זמן, זה משאב יקר.

יעקב מרגי: יש כאלה שמבזבזים את המשאב הזה של הכנסת.

יוסי שרעבי: כבוד היושב-ראש, מאחר שאני לא רוצה שהחלטה משפטית תפורש כהחלטה של הניהול, אני מבקש - - -

יעקב מרגי: אנא לסכם.

יוסי שרעבי: אני מבקש, מאחר ואני לא רוצה שההחלטה המשפטית, או כתיבה של חוק שנובעת משיקולים משפטיים תתפרש כהחלטה של מדיניות של השרה או של המרכז, של כל גורם אחר במשרד הזה, אני מבקש מהיועצת המשפטית להבהיר את הסוגיה הזאת.

יוסי שרעבי: הדס, לעניין למה כתוב המשרד והמנכ"ל ולא כתוב המועצה וכן הלאה.

הדס פרבר: עקרונית, כשיש סמכות שמוקנית בחקיקה, צריך לקבוע מי הגורם שיבצע את זה.

הדס פרבר: זו לא יכולה להיות מועצת הקולנוע כי מועצת הקולנוע איננה אישיות משפטית.

הדס פרבר: זה גם מאגר מידע, הוא צריך להיות מוחזק על ידי המדינה בהתאם לכללים שחלים לגבי מאגרי מידע.

יעקב מרגי: נו, ואתה לא שומע דבר חשוב - - -

עדנה הראל פישר: יש עמדה משפטית אחרת.

יעקב מרגי: עדנה.

יעקב מרגי: עדנה.

מיקי רוזנטל: מה זאת אומרת?

מיקי רוזנטל: אני רוצה רק להבין מה זה היא לא ישות משפטית?

מיקי רוזנטל: אז איך היא - - -

יעקב מרגי: רגע.

יעקב מרגי: אני הולך לבקש ממנה משהו.

יעקב מרגי: גברתי היועצת המשפטית של משרד התרבות, אנא הגבירי את קולך.

יעקב מרגי: לא שמעתי אם הצגת את עצמך לפרוטוקול.

יעקב מרגי: תחזרי על העמדה שלך כך שהיא תישמע בבירור.

הדס פרבר: עורכת הדין הדס פרבר אלמוגי, היועצת המשפטית, משרד התרבות והספורט.

הדס פרבר: נבהיר פה קודם כל שני נושאים.

הדס פרבר: קודם כל, השאלה מי.

הדס פרבר: ברגע שיש סמכות שמוקנית בחוק, צריך להיות הגורם המוסמך.

הדס פרבר: הגורם המוסמך צריך להיות לעניין סמכות סטטוטורית עובד מדינה.

הדס פרבר: מועצת הקולנוע היא מועצה ציבורית מייעצת, היא לא אישיות משפטית והיא לא מורכבת ברובה מעובדי מדינה.

הדס פרבר: זה לעניין השאלה.

דב חנין: זה הסבר טכני להחלטה מהותית ערכית ממדרגה ראשונה.

הדס פרבר: נכון.

הדס פרבר: נכון.

עפר שלח: מחר המנכ"ל יחליט שזה הוא, ויגיד שזה משפטית בחוק.

מיקי רוזנטל: - - - שזה מה שכתוב בחוק - - -

יעקב מרגי: תנו לה.

יעקב מרגי: תנו לה.

יעקב מרגי: אני מבקש לא להפריע לה.

יעקב מרגי: לא יעזור כלום.

יעקב מרגי: לא להפריע לה.

יעקב מרגי: עדנה, נכון שתרצי לדבר.

יעקב מרגי: לא יהיה לי הווה אמינא שלא תדברי במהלך הדיונים, אז אנא.

יעקב מרגי: בבקשה.

הדס פרבר: יש פה שתי חגורות ושלייקס נוספים.

הדס פרבר: יש פה מספר איזונים ובלמים נוספים בשביל להבטיח את חופש היצירה ואי מערבות פוליטית בבחירת הלקטורים.

הדס פרבר: אחד מהם הוא שתנאי הכשירות הם מאוד מאוד בסיסיים, הם לא מאוד גבוהים.

הדס פרבר: הם מאוד מאוד ברורים ונטולי שיקול דעת, וזו העילה היחידה שלא לכלול מישהו במאגר – היעדר ניסיון או את ההשכלה הנדרשים.

הדס פרבר: יש חובה שההחלטה תתקבל בתוך זמן קצר בשביל שעצם הצורך בהיכללות במאגר לא יהווה חסם בפני עצמו.

הדס פרבר: המאגר איננו מוגבל כדי שכל אחד שעומד בתנאים יוכל להירשם.

הדס פרבר: הקרונות יהיו מחויבות להשתמש בעד 70% מהלקטורים במאגר.

הדס פרבר: כלומר, יש להם חופש פעולה מסוים להיעזר בלקטורים שאינם נכללים במאגר.

תמר זנדברג: תודה רבה לכם.

הדס פרבר: כל אלה הם איזונים ובלמים שכלולים.

מיקי רוזנטל: רק לעניין הזה ספציפית.

מיקי רוזנטל: האם שקלתם אופציות אחרות?

מיקי רוזנטל: כי אתם מבינים את הבעייתיות שאנחנו מציגים.

מיקי רוזנטל: כמו למשל חברות בארגון מקצועי, או דברים אחרים שאינם מהווים זיקה כל כך ברורה בין המשרד לבין הלקטורים.

יעקב מרגי: השאלה ברורה, תן לה.

יעקב מרגי: השאלה ברורה, היא תשיב לך.

הדס פרבר: נשקלו שיקולים נוספים.

הדס פרבר: האופציה של חברות בארגון מקצועי לא נשקלה כיוון שאנחנו לא רוצים חסם שאנחנו לא יודעים מה המשמעות שלו.

הדס פרבר: נשקלו אופציות נוספות.

הדס פרבר: הוחלט שזאת האופציה שהיא מיטבית מבחינת היכולת של המשרד לוודא את הגיוון ואת הרמה המקצועית של הלקטורים.

תמר זנדברג: כלומר לשלוט.

יוסי שרעבי: אי אפשר על כל דבר להגיד לשלוט כשמסבירים עקרונות משפטיים.

תמר זנדברג: אפשר, מה זאת אומרת?

תמר זנדברג: לא, זו לא סוגיה משפטית, סליחה.

תמר זנדברג: אתם לקחתם את היועצים המשפטיים וביקשתם מהם להכשיר תירוץ שיהיה כתוב שאתה זה שממנה, זה מה שקורה כאן, נקודה.

מיקי רוזנטל: אדוני, אנחנו נבקש חוות דעת נוספת לסוגיה הזאת.

מיקי רוזנטל: יש כבר חוות דעת אחרת, ואנחנו מבקשים להציג אותה בפני הוועדה לגבי הסמכות השלטונית של מועצת הקולנוע.

יעקב מרגי: מיקי, תודה.

יעקב מרגי: זו תשובתה של היועצת המשפטית של משרד התרבות.

יעקב מרגי: אני סמוך ובטוח שמשרד המשפטים מגבה אותה.

יעקב מרגי: אם לא, אז נשמע את משרד המשפטים בהמשך.

דב חנין: רק - - -

תמר זנדברג: יגבה אותה במה?

תמר זנדברג: מה יש פה לגבות?

יעקב מרגי: רבותי, רגע.

יעקב מרגי: לא יהיה.

יעקב מרגי: אין כפל מבצעים, אמרתי.

יעקב מרגי: את עדיין בהתייחסות שלך, גברתי?

הדס פרבר: סיימתי.

יעקב מרגי: בבקשה אדוני, תסכם.

יוסי שרעבי: אני רק אסיים את דברי.

יעקב מרגי: אנחנו הרי לא נדלג על שום סעיף, נפתח לדיון.

יוסי שרעבי: אני רק אסיים את דברי בהקשר לשאלותיו של חבר הכנסת רוזנטל מאתמול.

יוסי שרעבי: אני חוזר ומבהיר, אנחנו בונים כאן איזשהו מהלך שיוצר שקיפות בכל תהליך הבחירה של הלקטורים, מי הם.

יוסי שרעבי: ברור לחלוטין שהמשרד לא מעורב כאן, לא השרה, לא המנכ"ל ולא אף אחד אחר.

יוסי שרעבי: שמעתם את חוות הדעת המשפטית, הכול בא מהמקום הזה ולא ממקום אחר.

יוסי שרעבי: מי שינהל את התהליך הזה תהיה המועצה לקולנוע.

יוסי שרעבי: דבר נוסף, חבר הכנסת רוזנטל, שאלת אותי לגבי קרנות אזוריות.

יוסי שרעבי: אנחנו לגמרי מתכוונים כחלק מהתהליך של בניית אמות המידה להעמיד מסגרת תקציבים משמעותית לטובת קרנות אזוריות בדיוק ברוח הדברים שאתה הצגת אתמול.

מיקי רוזנטל: אז למה זה לא בחוק?

מיקי רוזנטל: מחוקקים חוק קולנוע אחד.

יעקב מרגי: מיקי.

יעקב מרגי: מיקי.

יעקב מרגי: אני רוצה אותך בכל הדיונים פה.

יעקב מרגי: אם אני אשביע את רצונך היום אתה לא תבוא יותר.

יוסי שרעבי: אני חושב שהמקום הנכון לעשות את זה הוא בתוך מבחני התמיכה ולא בתוך החקיקה.

יוסי שרעבי: נראה לנו שזה המקום היותר טבעי לעשות הליך כזה של חלוקה תקציבית לקרנות השונות.

יוסי שרעבי: זה לא בתוך הליך החקיקה, זה מופיע בתוך מבחני התמיכה, בתוך אמות המידה וזה יבוא לידי ביטוי שם.

מיקי רוזנטל: רגע, אבל מה עם השאלה השלישית ששאלתי?

יעקב מרגי: בבקשה אדוני, תענה לו על השאלה השלישית.

יעקב מרגי: אתה זוכר מה הייתה הראשונה, השנייה והשלישית?

יוסי שרעבי: כן, אני כתבתי.

יוסי שרעבי: עניין ניגוד העניינים?

מיקי רוזנטל: ניגוד העניינים של השרה, ובכלל הרעיון של תמיכה בסרטים שכבר הצליחו.

יוסי שרעבי: אנחנו נביא בפניכם הצעה בהמשך, מתואמת עם משרד המשפטים ועם האוצר.

יוסי שרעבי: אנחנו מתכוונים לבחון שתי אופציות או שני מסלולים.

יוסי שרעבי: אופציה אחת היא סרטים שכבר הצליחו, והמבחן היחיד להצלחה שלהם הוא כמות הכרטיסים שנמכרו.

מיקי רוזנטל: אבל למה?

יעקב מרגי: רגע, אני שאלתי יותר פשוט – מה היה הרציונל לתמוך?

יעקב מרגי: אני אענה לך, אתה יודע מה, אני לא מכיר - - -

יוסי שרעבי: הרציונל הוא מאוד פשוט.

יוסי שרעבי: הרציונל הוא מאוד פשוט.

יעקב מרגי: רגע, תן לי.

יעקב מרגי: תן לי.

יעקב מרגי: אני עכשיו משתתף בדיונים.

יעקב מרגי: נכון שיש עניין לתמוך ולעודד את היצירה ולתת להתחלות, פריפריה, הכול.

יעקב מרגי: אבל זה לא חייב להיות רק.

יעקב מרגי: יכול להיות שיש שיטת תמרוץ.

יעקב מרגי: למה נותנים פרסים?

יעקב מרגי: למה אני קיבלתי אתמול פרס?

יעקב מרגי: כדי לעודד את הבאים בתור אחרי להיצמד לקו מסוים.

יעקב מרגי: זו לא תמיכה כספית כדי שתעשה.

יעקב מרגי: זה פרס כדי לתת לך תמריץ ליצור.

תמר זנדברג: אבל זה לא פרס, זה משהו אחר.

יעקב מרגי: תמיכה.

יעקב מרגי: תמיכה.

יעקב מרגי: תמיכה בסוף זה לעזור.

תמר זנדברג: לשים תמיכה ממשלתית על סרט שכבר הצליח לפחות - - -

יעקב מרגי: רגע.

יעקב מרגי: רגע.

יעקב מרגי: חברת הכנסת תמר זנדברג עוד לא הכירה אותי.

יעקב מרגי: מי שלא מכיר אותי, אני אומר דברים לדיון כדי להרגיז כמה אנשים כדי שיהיה דיון ער.

יעקב מרגי: אז לא להעיר לי תוך כדי שאני מדבר.

קריאה: - - -

יעקב מרגי: אני רואה שאתה מושפע לרעה מהבחור שיושב לימינך.

יעקב מרגי: אני אפריד ביניכם.

יעקב מרגי: אני לא כופר בזה שתמיכה צריכה לבוא למי שמצליח כדי לסמן לו - - -

יוסי יונה: אבל השרה תיתן באופן אישי?

תמר זנדברג: לא תמיכה של כסף.

תמר זנדברג: לא.

יעקב מרגי: לא השרה.

יעקב מרגי: אני לא נכנסתי לסוגיה מי נותן.

יעקב מרגי: אני לא שר התרבות, אני רק זרקתי משהו למרכז.

תמר זנדברג: רגע, אדוני היושב-ראש, אפשר להוסיף טיעון לדיון?

יעקב מרגי: תני לו לסיים.

יעקב מרגי: מיקי, זה היה לעצבן אותך.

יעקב מרגי: כדי שיהיה דיון - - -

מיקי רוזנטל: אני רגוע.

מיקי רוזנטל: אני עדיין מחכה לשמוע על ניגוד העניינים של השרה.

יוסי שרעבי: אני אשמח להשיב.

יוסי שרעבי: הרעיון ליצור מסלול נוסף נועד להרוויח כמה דברים שברגע זה אנחנו מתקשים להרוויח.

יוסי שרעבי: אחת, אנשים שרוצים להשקיע מכספם באופן יזום ולקחת אחריות ולקחת סיפור, וחוששים לעשות את זה, הגם שהם בטוחים שהסרט שלהם הוא סרט מצליח ומוצלח.

יוסי שרעבי: אומרים להם תקשיבו, בהינתן שאתם לוקחים סיכונים, אנחנו רוצים לקדם יותר סרטים ישראלים, אז אנחנו מייצרים מסלול נוסף שאומר לאנשים אם תיקחו סיכון ואכן הסרט יצליח, יכול להיות שתפגשו את המדינה בהמשך הדרך.

יוסי שרעבי: זה עניין אחד.

יוסי שרעבי: אנחנו מאמינים שזאת היא גם הדרך להכניס - - -

תמר זנדברג: מה ההיגיון?

יוסי יונה: למה לא בתחילת הדרך?

יוסי יונה: זה יותר הגיוני.

מיקי רוזנטל: בתחילת הדרך אי אפשר לדעת אם הסרט יצליח.

יעקב מרגי: תנו לו לענות.

יעקב מרגי: תנו לו להשיב.

תמר זנדברג: בכל מקרה, אי אפשר לדעת.

יוסי שרעבי: שאלה מצוינת, חבר הכנסת יונה.

יוסי שרעבי: לכן אנחנו החלטנו, יחד עם האוצר, לבחון בהמשך הדרך לתמוך בסרטים שהצליחו הצלחה מסחרית בשני אופנים – גם כאלה שבדיעבד בעקבות הצלחה מסחרית כמות גדולה מאוד של אנשים הגיעו לקולנוע וקנו כרטיסים; וגם כאלה שאנחנו נבחן כמו שבוחנים קרנות הון סיכון אחרות, קרנות של מו"פ וקרנות של עסקים קטנים.

יוסי שרעבי: מציאות שבה אנחנו נוכל לתת סכום מראש.

יוסי שרעבי: במצב הזה – במצב הזה, אני אדגיש, וזו ההבנה שלנו גם עם משרד המשפטים וגם עם האוצר – אנחנו מחדדים ומגדירים את רמת המעורבות של המשרד, שהיא לא תהיה קיימת.

יוסי שרעבי: אנחנו גם מביאים את זה בתוך הליך החקיקה, וזה יופיע בהמשך בתוך הצעת החוק.

יוסי יונה: יש תקדימים?

יוסי שרעבי: לכן מה שאני רוצה לומר, אני חושב שבמעלה הדיון - - -

יוסי יונה: אני שואל – יש תקדימים ממדינות - - -

קריאה: המדינה היחידה שאין בה את זה.

קריאה: המדינה היחידה בעולם שאין בה - - -

יעקב מרגי: אדוני.

יעקב מרגי: אדוני.

יעקב מרגי: התפרצות הבאה, אתה בחוץ.

יעקב מרגי: לא יהיה.

מיקי רוזנטל: כמובן שאדוני לא ענה על השאלה.

מיקי רוזנטל: אני אמרתי במפורש - - -

יעקב מרגי: אדם שלא מזדהה ולא מבקש רשות דיבור – לא.

יעקב מרגי: יוסי, אני שואל עוד שאלה, מאחר ואני לא ניצב נוכח נפקד.

יעקב מרגי: עוד שאלה.

יעקב מרגי: אם זה הליך תמיכה, למה זה בכלל מופיע בגוף החוק?

יעקב מרגי: הרי הסמכות המוקנית לשרה – לכל שר יש סמכות לקבוע מבחני תמיכה.

מירב ישראלי: אלה לא גופים ציבוריים.

יעקב מרגי: סליחה?

יעקב מרגי: משרדי ממשלה לא תומכים בעמותות שהם לא – מה הקשר?

מירב ישראלי: לא, הם רוצים לתמוך בגופים מסחריים.

יעקב מרגי: זו תשובה.

יעקב מרגי: אומרת היועצת המשפטית, מאחר ואלה גופים מסחריים – הו.

הדס פרבר: לא, התשובה היא קצת אחרת.

הדס פרבר: החוק קובע במפורש שהתמיכה לתחום הקולנוע תהיה באמצעות מוסדות הציבור.

הדס פרבר: לכן צריך לקבוע חריג לכלל הזה.

הדס פרבר: אם החוק היה שותק ולא אומר, משאיר לשרים את שיקול הדעת לקבוע את כללי החלוקה, זה היה לגיטימי.

יעקב מרגי: יכול להיות שאם השרה הייתה מתוחכמת יותר ממה שחושדים בה, יכול להיות שבמקום לתקן ולומר דברים ברורים, הייתה משמיטה בגוף החוק.

מירב ישראלי: אז חוק יסודות התקציב היה מתערב.

מירב ישראלי: זה לא כל כך פשוט להוריד.

מיקי רוזנטל: אדוני, אני לא קיבלתי מענה על השאלה - - -

יעקב מרגי: אנחנו פותחים דיון?

יעקב מרגי: לא, אני שואל.

מיקי רוזנטל: לא.

מיקי רוזנטל: לא.

יעקב מרגי: הנה, אני אומר לכם – אין לי בעיה לפתוח עכשיו את הדיון.

יעקב מרגי: אני מקריא ומצביע אחריו.

מיקי רוזנטל: לא פותח שום דיון.

מיקי רוזנטל: אדוני, אתה אמרת - - -

יעקב מרגי: אתם רוצים דיון רציני, נכון?

מיקי רוזנטל: נכון.

יעקב מרגי: בבקשה.

יעקב מרגי: זו התייחסות אחרונה.

מיקי רוזנטל: אני אתמול העליתי סוגיה, ואמרתי כדלקמן:

מיקי רוזנטל: השרה הודתה בעבר שהיא חברה טובה אישית של האחים אדרי.

מיקי רוזנטל: לצערנו, נשאר רק אח אחד לבית אדרי.

מיקי רוזנטל: הם כמעט היחידים שמשקיעים בקולנוע הישראלי.

מיקי רוזנטל: אני שאלתי על הדבר הזה ולא קיבלתי תשובה.

מיקי רוזנטל: עדיין לא קיבלתי תשובה.

יעקב מרגי: ניגוד עניינים.

יעקב מרגי: בבקשה, לא צריך לנאום.

יעקב מרגי: ניגוד העניינים – לא התייחסת.

יעקב מרגי: ניגוד העניינים.

יוסי שרעבי: אני אגיד את זה בצורה מאוד ברורה, השרה לא תהיה מעורבת – כל שר.

יוסי שרעבי: כל שר.

יוסי שרעבי: השרה הזאת, השר הבא, כל מי שזה לא יהיה - - -

יעקב מרגי: כי בממשלה הבאה אבי גבאי מקים את הממשלה.

יעקב מרגי: הוא לא חבר שלו?

יוסי שרעבי: אף שר – גם אתה, חבר הכנסת תהיה בעתיד – לא יכול להיות מעורב משום שכל המתכונת שנבנית כאן לא מאפשרת לשרים להיות מעורבים בכל התהליך.

קריאה: אבל כשיש שני שחקנים - - -

תמר זנדברג: מה זאת אומרת?

יעקב מרגי: סליחה, תודה.

מיקי רוזנטל: זה סעיף אדרי.

מיקי רוזנטל: אין - - -

יוסי שרעבי: אדרי זו רכילות.

יוסי שרעבי: אדרי זו רכילות.

יוסי שרעבי: לא מתייחס לרכילות.

יעקב מרגי: יש פרק בחוק.

יעקב מרגי: כנראה לא קראתם את החוק.

יעקב מרגי: אני אפנה את תשומת לב הקורא.

תמר זנדברג: עשיתם פה שלושה עמודים על ניגוד עניינים.

תמר זנדברג: תגיד, על מה אתה מדבר?

תמר זנדברג: השרה מביאה את החוק הזה בשביל לתת כסף לחברים שלה.

תמר זנדברג: אני לא מבינה.

תמר זנדברג: יש פה שלושה עמודים שהשרה עצמה לא עומדת באף סעיף – או מקורבו - - -

יעקב מרגי: תמר, תודה.

יעקב מרגי: תמר לא מקשיבה.

יעקב מרגי: תמר, יש לה תכונה – היא לא מקשיבה.

יעקב מרגי: בע"מ 4 - - -

קריאות: לאן אתה מפנה?

יעקב מרגי: ע"מ 4 בתיקון החוק, בסעיף 9.

יעקב מרגי: יש פרק שלם של ניגוד עניינים.

תמר זנדברג: בדיוק.

מיקי רוזנטל: ללקטורים.

יעקב מרגי: אנחנו נדון שם.

מיקי רוזנטל: ללקטורים.

תמר זנדברג: אבל השרה היא זאת שמביאה את החוק הזה.

יעקב מרגי: אני אומר לך, אני פותח עכשיו ניגוד עניינים, לא דן בסעיף 9.

יוסי שרעבי: השרה לא נמצאת כאן בניגוד עניינים.

יעקב מרגי: יוסי, אתה מפריע לי.

מיקי רוזנטל: אתה תנהל את זה איך שאתה רוצה, אדוני.

יעקב מרגי: רגע, אני שואל אותך שאלה.

יעקב מרגי: אתה רוצה שנמצה עכשיו את ניגוד העניינים?

יעקב מרגי: אני לא פותח אותו לדיון ואת סעיף 9.

מיקי רוזנטל: לא.

מיקי רוזנטל: אני רוצה שנדון.

יעקב מרגי: תודה.

יעקב מרגי: אז תהיו ממושמעים.

יעקב מרגי: סיכמת אדוני?

יעקב מרגי: תודה רבה.

יעקב מרגי: אנחנו מתחילים הקראה.

יעקב מרגי: סדר הדיון, רבותי, אני חוזר על זה: החוק העיקרי מחולק לארבעה פרקים.

יעקב מרגי: פרק ראשון מכיל את סעיף 1.

יעקב מרגי: אנחנו נקריא את סעיף 1, נעצור להתייחסויות כי הוא סעיף מרכזי.

יעקב מרגי: פרק ב' הוא סעיף 12-2.

יעקב מרגי: נקריא אותו ונקיים דיון.

יעקב מרגי: בפרק ג' סעיף 12(א) בלבד.

יעקב מרגי: בפרק ד' סעיף 16-13.

יעקב מרגי: אנחנו נעשה סבב התייחסויות.

יעקב מרגי: כל מי שתהיה לו הערה בזמן ההקראה, תהייה, לא יודע מה, מה שאתם רוצים, תרשמו לכם שלא תשכחו.

יעקב מרגי: אני מזהיר אתכם לא לפספס שום דבר שאתם רוצים לומר.

יעקב מרגי: חז"ל אומרים נביא הכובש נבואתו חייב – לא אמשיך.

יעקב מרגי: אל תכבשו את נבואת

יעקב מרגי: כם, תאמרו מה שאתם חושבים, אבל תנו לנו לנהל את הדיון בצורה מכובדת.

יעקב מרגי: תודה רבה.

יעקב מרגי: הקראה.

יעקב מרגי: מי מקריא?

יעקב מרגי: את.

מירב ישראלי: "הצעת חוק הקולנוע (תיקון מס' 5)" – הפרק הראשון לחוק הוא פרק של הגדרות, אז זה רק סעיף אחד.

מירב ישראלי: אלו תיקונים טכניים של התאמות.

מירב ישראלי: אני אקריא אותם.

מירב ישראלי: "1.

מירב ישראלי: בחוק הקולנוע – (1) במקום ההגדרה "חוק הבזק" יבוא: "חוק הבזק" – חוק התקשורת (בזק ושידורים)"" – זה השם החדש של החוק.

מירב ישראלי: "(2) אחרי ההגדרה "מועצת הרשות השנייה" יבוא: ""המשרד" – משרד התרבות והספורט""" – מוסיפים את ההגדרה משרד כי משתמשים בה אחר כך בחוק.

מירב ישראלי: "(3) בהגדרה "השר" המילה "חינוך" – תימחק" כי בעבר זה היה שר החינוך התרבות והספורט.

מירב ישראלי: אלו תיקונים טכניים.

יעקב מרגי: להגדרות האלה יש הערה מהותית?

יעקב מרגי: אבקש לשמוע התייחסות מימין לשמאל.

יעקב מרגי: אני שואל שנייה-שתיים לראות אם יש תגובות.

יעקב מרגי: יש הערות?

יעקב מרגי: ידיים אין.

יעקב מרגי: אין הערות לסעיף ההגדרות.

יוסי יונה: שאלת הבהרה.

יעקב מרגי: אני אוהב את שאלות ההבהרה שלך.

יעקב מרגי: להגדרות בלבד.

יעקב מרגי: אני אהיה תקיף בנושא הזה.

יעקב מרגי: הגדרות.

יעקב מרגי: בבקשה.

יוסי יונה: תסביר לנו את משמעות הזו של השינוי, אחרי מועצת הרשות השנייה.

מירב ישראלי: בעיקרון, סעיף ההגדרות הוא קיצורים.

מירב ישראלי: זאת אומרת, אם אתה רוצה אחר כך להשתמש במהלך החוק בהערות המהותיות בהגדרה מסוימת, בשביל קיצור, לא - - -

תמר זנדברג: הוא שואל על ההוספה של משרד התרבות והספורט.

מירב ישראלי: אז אני אומרת, בגלל שמשתמשים בהמשך, בהוראות המהותיות, שאתם תראו בהמשך, איפה מכניסים את זה.

תמר זנדברג: נראה לי שאת זה חבר הכנסת יונה יודע.

תמר זנדברג: מה שהוא מתכוון - - -

מירב ישראלי: אז אני לא בטוחה שאני הבן אדם שהוא צריך לשאול אותו את השאלה הזאת.

יעקב מרגי: תשאל את השאלה בצורה ברורה.

תמר זנדברג: המשרד מוסף כאן לחוק לראשונה בתולדות החוק.

יוסי יונה: בדיוק.

יוסי יונה: בדיוק.

הדס פרבר: לא נכון.

הדס פרבר: לא נכון.

יעקב מרגי: בבקשה, התייחסות.

תמר זנדברג: זה שהוא מופיע - - -

יעקב מרגי: הנה, ענתה לך.

יעקב מרגי: היא ענתה לך.

יעקב מרגי: היא ענתה לך.

מירב ישראלי: זה לא בהכרח.

יוסי יונה: בבקשה, הבהרה.

הדס פרבר: טכניקה חקיקתית – כאשר תחום התרבות, כולל תחום הקולנוע, עבר ממשרד החינוך למשרד המדע, התרבות והספורט, ואחר כך התרבות והספורט, נעשתה העברת סמכויות על פי חוק יסוד: הממשלה.

הדס פרבר: העברת סמכויות נעשית בהחלטת ממשלה באישור הכנסת.

הדס פרבר: זה לא מקבל ביטוי בחוק.

הדס פרבר: זה מוסף כהערת שוליים בחוק.

הדס פרבר: עשינו סדר היום ותיקנו את זה פורמלית שזה יופיע.

תמר זנדברג: את עונה על סעיף (3).

תמר זנדברג: הוא שואל על סעיף (2).

תמר זנדברג: הוא שואל האם זו הפעם הראשונה שמשרד התרבות והספורט מופיע בחוק הקולנוע?

יעקב מרגי: אחרי ההגדרה מועצת הרשות השנייה, נכנס משרד התרבות והספורט.

מירב ישראלי: אז התשובה היא לא.

מירב ישראלי: התשובה היא לא, כי היום בין חברי המועצה יש שני עובדי משרד החינוך התרבות והספורט.

מירב ישראלי: לכן זו לא הפעם הראשונה שזה מופיע בחקיקה, אבל זה נכון שמוסיפים למשרד כל מיני סמכויות שלא היו שם קודם.

יעקב מרגי: עכשיו אנחנו מקריאים.

תמר זנדברג: הכול טכני.

תמר זנדברג: סמכות למנכ"ל זה טכני.

תמר זנדברג: מאגר לקטורים – הכול טכני.

תמר זנדברג: רק שרת התרבות היא לא טכנית.

יעקב מרגי: תמר, אני מבטיח לך שיהיו לך עוד הרבה סעיפים שיהיה הרבה מה לומר.

יעקב מרגי: סעיף הגדרות, במקרה הזה, בינינו, אין מה לומר.

יעקב מרגי: יהיו לך עוד הרבה.

תמר זנדברג: בסדר.

תמר זנדברג: עזרתי לחבר הכנסת יונה.

תמר זנדברג: לי לא הייתה הערה.

יעקב מרגי: יוסי צריך עזרה.

יוסי יונה: לפעמים כן.

יעקב מרגי: פרופסור לפילוסופיה, שהתמחה בנוסף לפילוסופיה של החינוך.

יעקב מרגי: בבקשה גברתי.

יעקב מרגי: אנחנו מקריאים פרק ארוך.

יעקב מרגי: אנא היו בהקשבה.

יעקב מרגי: מי ש – שיעשה תרגילי נשימות ארוכות להקשיב הרבה זמן.

מירב ישראלי: מסעיף 2 לחוק עד סעיף 12.

מירב ישראלי: אני אקריא את התיקונים.

יעקב מרגי: הם היו אתמול?

יעקב מרגי: תהיה לך בהמשך הזדמנות, אני מבטיח לך, לא ייעדר שום דבר שחשבת לומר בשלב ההקראה אם תעכבי אחרינו.

יעקב מרגי: תודה.

יעקב מרגי: בבקשה גברתי.

מירב ישראלי: "בסעיף 3 לחוק העיקרי – (1) בפסקה (2)(א), במקום "דרמות" יבוא "סרטים עלילתיים באורך מלא ובאורך קצר"".

יעקב מרגי: יש כאלה שבלי דרמות לא יכולים לחיות.

קריאות: - - -

יעקב מרגי: מה יהיה?

יעקב מרגי: זו הערה שלי, לא שלכם, נקודה.

יעקב מרגי: לא לדיון.

מיקי רוזנטל: יש גם הרבה אנשים שחיים בסרט.

תמר זנדברג: למה זה?

תמר זנדברג: למה זה סרטים עלילתיים?

יעקב מרגי: תמר, בסוף ההקראה שאלות.

יעקב מרגי: ממשיכים.

מירב ישראלי: "(2) אחרי פסקה (3) יבוא: "(4)" - יש גם נוסח מתוקן שהמשרד העביר לנו.

מירב ישראלי: ברגע שזה יהיה רלוונטי, אנחנו נקריא מהנוסח המתוקן.

תמר זנדברג: מונח לפנינו המתוקן?

יעקב מרגי: זה המתוקן.

יעקב מרגי: אצלנו זה המתוקן.

מירב ישראלי: אני מקריאה - - -

תמר זנדברג: מה שאצלנו זה המתוקן.

מירב ישראלי: בסדר גמור.

מירב ישראלי: "(4) לברר באופן עצמאי קבילות שהגיש מי שרואה את עצמו נפגע בשל דרכי העבודה וההתנהלות של מוסדות ציבור הנתמכים לפי חוק זה או בשל אי עמידתם של המוסדות כאמור בהוראות מבחני התמיכה, בנושאים דיוניים בלבד; מצאה המועצה כי הקבילה מוצדקת תעביר לוועדת התמיכות את המלצתה בעניין ובלבד שלא תמליץ על מתן סיוע לסרט כלשהו; המועצה תפרסם, מדי שנה בשנה, באתר האינטרנט של המשרד, דוח כללי על מספר הקבילות שהתקבלו בשנה שקדמה לדוח ועל מספר הקבילות מתוכן שנמצאו מוצדקות, בחלוקה לפי מוסדות הציבור הנתמכים כאמור; בפסקה זו, "ועדת התמיכות" – ועדה שמונתה במשרד לשם דיון בבקשות לתמיכה מתקציב המדינה לפי סעיף 3א(ו) לחוק יסודות התקציב".

מירב ישראלי: "תיקון סעיף 4 – בסעיף 4 לחוק העיקרי" - - -

תמר זנדברג: רק הסדר, בסוף ההקראה שאלות והבהרות על כל הסעיפים?

יעקב מרגי: כן.

יעקב מרגי: 12-2, זה נקרא פרק ב'.

יעקב מרגי: זה החוק המרכזי.

יעקב מרגי: מסעיף 12-2 הקראה, ואחר כך הערות.

יעקב מרגי: תרשמו לכם.

יעקב מרגי: בבקשה גברתי.

מירב ישראלי: "בסעיף 4 לחוק העיקרי - (1) בסעיף קטן (ב)(3), במקום "משרד החינוך התרבות והספורט" יבוא "המשרד"; (2) במקום סעיף קטן (ו) יבוא: "(ו) לא ימונה לחבר המועצה מי שהורשע בעבירה פלילית או בעבירת משמעת אשר מפאת מהותה, חומרתה או נסיבותיה אין הוא ראוי לכהן כחבר המועצה, או שהוגש נגדו כתב אישום או קובלנה בעבירה כאמור וטרם ניתן פסק דין סופי בעניינו"".

מירב ישראלי: אני אומר לגבי כל הוראות הפרק הזה - - -

תמר זנדברג: זה חל גם על ראש הממשלה?

מירב ישראלי: אני אסביר.

יעקב מרגי: כשהוא יהיה שר התרבות, כן.

יעקב מרגי: לא עכשיו.

מירב ישראלי: אני רק רוצה להגיד מה אנחנו מקריאים.

מירב ישראלי: מועצת הקולנוע היא גוף ציבורי שהוקם בחקיקה.

מירב ישראלי: יש מודל - - -

תמר זנדברג: גם ממשלת ישראל.

מיקי רוזנטל: אבל הוא לא ישות משפטית.

מירב ישראלי: הוא גוף שהוקם בחקיקה.

מיקי רוזנטל: אבל הוא לא ישות משפטית.

יעקב מרגי: אנחנו עסוקים בחוק הקולנוע, לא סטנדאפיסטים.

מירב ישראלי: אני אגיב למה שנאמר.

מירב ישראלי: בעיקרון, גופים שמוקמים בחקיקה, יש להם הסמכויות שאתה נותן להם בחקיקה.

מירב ישראלי: לכן אם אתם רוצים להעניק למועצה סמכויות נוספות, אפשר לעשות את זה.

מיקי רוזנטל: יפה.

מיקי רוזנטל: בדיוק.

מיקי רוזנטל: אז אפשר להעביר למועצה את הסמכות שנגזלה עכשיו לטובת משרד התרבות.

מירב ישראלי: זה בתגובה למה שנאמר פה.

יוסי שרעבי: לנו אין בעיה.

יוסי שרעבי: משפטית אי אפשר.

מיקי רוזנטל: גם לנו יש יועצת משפטית.

תמר זנדברג: למה לא עשיתם את זה?

תמר זנדברג: אתם הבאתם את החוק.

יוסי שרעבי: משפטנים אומרים שאי אפשר.

יעקב מרגי: רבותי, לא יהיה.

יעקב מרגי: אם אנחנו מקיימים דיון עכשיו, לא יהיה דיון אחר כך.

תמר זנדברג: רגע, יש לנו כאן breaking news – שרת התרבות מקשיבה למשפטנים.

תמר זנדברג: בעיניה, שומרי הסף והמשפטנים הם האנשים החשובים שהם צריכים לנסח את החוקים.

יעקב מרגי: תמר, אני יודע שקשה לך להתנהל, את רגילה לוועדות אחרות - -

תמר זנדברג: זה תקדים.

תמר זנדברג: זה חדש.

יעקב מרגי: - - פה אין את זה.

יעקב מרגי: לא יהיה.

יעקב מרגי: אני אומר לכם, אני לא אקיים דיון.

יעקב מרגי: אם זה הדיון, אני לא מקיים דיון.

יעקב מרגי: תחליטו אתם איזה דיון אתם מעדיפים – של קריאות ביניים, או דיון אמתי, שנסתובב ונשמע גם את החברה האזרחית ואת בעלי העניין, או להמשיך בעקיצות שלא מביאות - - -

תמר זנדברג: אולי נעצור - - -

יעקב מרגי: לא יהיה.

יעקב מרגי: לא יהיה.

יעקב מרגי: לא אתן לך את זה.

תמר זנדברג: קשה לזכור.

מירב ישראלי: רגע.

מירב ישראלי: אני אסביר.

מירב ישראלי: אני אסביר את הבלוק.

יעקב מרגי: אני לא אתן לך כפל מבצעים ולא 20 מבצעים.

תמר זנדברג: לא, על כל סעיף.

יעקב מרגי: לא, אני עוצר.

מירב ישראלי: אני אסביר את הבלוק של הסעיפים.

יעקב מרגי: לא, גברתי.

יעקב מרגי: לא, גברתי, את לא - - -

מירב ישראלי: כן, זה בסדר.

יעקב מרגי: לא, מרגע זה אני לא עוצר בהקראה.

יעקב מרגי: לא עוצר בהקראה.

יעקב מרגי: ואם יהיו התפרצויות והפרעות, לא יהיה דיון אחרי זה.

יעקב מרגי: או שיהיה – אני אשמע את החברה האזרחית ולא אשמע את חברי הכנסת בשלב הבא.

יעקב מרגי: נקודה.

יעקב מרגי: לא יהיה, נקודה.

יעקב מרגי: אתם רוצים הצהרות?

יעקב מרגי: צאו החוצה, יש "טוויטר".

יעקב מרגי: אפילו אל תצאו, מפה ל"טוויטר", מה שאתם רוצים תעשו.

יעקב מרגי: אני לא שם.

תמר זנדברג: קשר לזכור.

יעקב מרגי: אני לא שם.

יעקב מרגי: לא יהיה, תמר, לא יעזור כלום.

תמר זנדברג: בסדר.

תמר זנדברג: אין בעיה.

מירב ישראלי: אז אני רק אומר שיש לי גם כובע אחר בלשכה המשפטית, בתחום חקיקה ומחקר משפטי.

מירב ישראלי: אנחנו עושים מודלים לחקיקה.

מירב ישראלי: מה שאני מקריאה עכשיו תואם למודל חקיקה שגובש בנושא תפקידים וכהונה של מועצות ציבוריות.

מירב ישראלי: כל הסעיפים האלה.

מירב ישראלי: לכן אני מקריאה אותם כבלוק אחד, זה תואם איזשהו מודל שיש בחקיקה, זה מודל אחיד, לגבי כהונה ותפקוד של מועצות ציבוריות.

מירב ישראלי: זה מה שאני מקריאה עכשיו.

מירב ישראלי: "החלפת סעיפים 5 ו-6 – במקום סעיפים 5 ו-6 לחוק העיקרי, יבוא: "תקופת כהונה – 5.

מירב ישראלי: תקופת כהונתו של חבר המועצה שמונה לפי סעיף 4 תהיה ארבע שנים, ורשאי השר להאריך את תקופת כהונתו לתקופת כהונה נוספת, ובלבד שלא יכהן יותר משתי תקופות כהונה רצופות.

מירב ישראלי: הפסקת כהונה לפני תום תקופת הכהונה – 6.

מירב ישראלי: (א) חבר המועצה יחדל לכהן לפני תום תקופת כהונתו, בהתקיים אחד מאלה: (1) הוא התפטר במסירת כתב התפטרות לשר; (2) הוא חדל להיות עובד המשרד הממשלתי או הגוף שאותו הוא מייצג במועצה, ואם הוא נציג ציבור – הוא נתמנה לעובד המדינה.

מירב ישראלי: (ב) התקיימה נסיבה מהנסיבות כמפורט להלן לגבי חבר המועצה, יעבירו השר מכהונתו לפני תום תקופת הכהונה ובסמוך למועד התקיימות הנסיבה, בהודעה בכתב: (1) הוא הורשע בעבירה פלילית או בעבירת משמעת אשר מפאת מהותה, חומרתה או נסיבותיה אין הוא ראוי לכהן כחבר המועצה, או הוגש נגדו כתב אישום או קובלנה בעבירה כאמור; (2) נבצר ממנו דרך קבע למלא את תפקידו; (3) חדל להתקיים בו תנאי מהתנאים הדרושים למינויו.

מירב ישראלי: (ג) השר, בהתייעצות עם יושב ראש המועצה, רשאי להעביר את חבר המועצה מכהונתו לפני תום תקופת הכהונה אם חבר המועצה נעדר בלא סיבה מוצדקת מארבע ישיבות רצופות של המועצה או מיותר משליש מהישיבות שקיימה במהלך שנה אחת.

מירב ישראלי: (ד) השר לא יפסיק כהונתו של חבר מועצה לפי סעיפים קטנים (ב) ו-(ג) אלא לאחר שנתן לו הזדמנות לטעון טענותיו לעניין זה.

מירב ישראלי: (ה) הפסיק חבר המועצה לכהן לפי הוראות סעיף זה, יפעל השר בהתאם להוראות סעיף 4, למינוי חבר אחר במקומו, בהקדם האפשרי"".

מירב ישראלי: "ביטול סעיף 7 – סעיף 7 לחוק העיקרי" – נגיד מה הוא אומר.

מירב ישראלי: למעשה זה משהו שנקבע בסעיף אחר, שזה העברה מכהונה, לכן הסעיף המקורי של העברה מכהונה נמחק והותאם למודל הרגיל של תפקוד של גופים ציבוריים שמוקמים בחקיקה.

תמר זנדברג: כלומר, מה שכתוב פה, לפי מה שאת אומרת, זה מה מודל – איזה מועצות?

מירב ישראלי: הרבה מאוד מועצות.

מירב ישראלי: אני צריכה לחשוב על דברים חדשים.

יעקב מרגי: גברתי, אנחנו מקריאים.

יעקב מרגי: את הסברת, נקודה.

מירב ישראלי: בסדר.

מירב ישראלי: אני יכולה לתת לך דוגמאות אחר כך אם תרצי.

מירב ישראלי: ביטול סעיף 7 – כי הנושא של העברה מכהונה כבר הוכנס בסעיף קודם.

מירב ישראלי: "תיקון סעיף 8 – 1.

מירב ישראלי: בסעיף 8 לחוק העיקרי" – שעוסק בתוקף פעילות של המועצה, שוב, זו התאמה של הניסוח.

מירב ישראלי: אני אקריא את סעיף 8, איך הוא יהיה עכשיו.

מירב ישראלי: "קיום המועצה, סמכויותיה ותוקף החלטותיה ופעולותיה לא יפגעו בשל הפסקת כהונתו של חבר מחברי המועצה, או מחמת ליקוי במינויו או בהמשך כהונתו, ובלבד שמכהן בהרכב החברים הדרוש לצורך המניין החוקי וישיבותיו לפי סעיף 10א".

מירב ישראלי: זה סעיף 8 אחרי התיקון כאן בסעיף 6.

מירב ישראלי: "החלפת סעיפים 9 ו-10 – במקום סעיפים 9 ו- 10" – שהם סעיפי ניגוד העניינים וסדרי עבודתה של המועצה, יש את הסעיפים שתואמים את המודל החדש של ניגוד עניינים וסדרי פעולה.

מירב ישראלי: "במקום סעיפים 9 ו-10 יבוא: "9.

מירב ישראלי: ניגוד עניינים" – פה צריך להבהיר שמדובר פה על ניגוד עניינים של חברי המועצה.

מירב ישראלי: יש לנו סעיף אחר שעוסק בנושא של הלקטורים, שנדון בו בנפרד.

מירב ישראלי: לכן זה רק לגבי חברי המועצה.

מירב ישראלי: "9.

מירב ישראלי: (א) לא ימונה לחבר המועצה ולא יכהן כחבר כאמור מי שעלול להימצא, במישרין או בעקיפין, באופן תדיר, במצב של ניגוד עניינים בין מילוי תפקידו כחבר המועצה לבין עניין אישי או תפקיד אחר, שלו או של קרובו.

מירב ישראלי: (ב) חבר המועצה לא יטפל במסגרת תפקידו בנושא העלול לגרום לו להימצא, במישרין או בעקיפין, במצב של ניגוד עניינים בין מילוי תפקידו במועצה לבין עניין אישי או תפקיד אחר, שלו או של קרובו.

מירב ישראלי: (ג) נודע לחבר המועצה כי הוא עלול להימצא במצב של ניגוד עניינים כאמור בסעיפים קטנים (א) או (ב), יודיע על כך בהקדם האפשרי ליושב ראש המועצה; היה חבר המועצה האמור היושב ראש – יודיע על כך לשר.

מירב ישראלי: (ד) בסעיף זה - "טיפול" – לרבות קבלת החלטה, העלאת נושא לדיון, נוכחות בדיון, השתתפות בדיון או בהצבעה, או עיסוק בנושא מחוץ לדיון; "קרוב", של חבר המועצה – כל אחד מאלה: (1) בן משפחה של חבר המועצה; (2) כל אדם שלחבר המועצה עשוי להיות עניין במצבו הכלכלי או האישי; (3) תאגיד שחבר המועצה, בן משפחתו או אדם כאמור בפסקה (2) הם בעלי עניין בו; (4) גוף שחבר המועצה, בן משפחתו או אדם כאמור בפסקה (2) הם מנהלים או עובדים אחראים בו; "בן משפחה" - בן זוג, הורה, הורה הורה, בן או בת ובני זוגם, אח או אחות וילדיהם, גיס, גיסה, דוד או דודה וילדיהם, חותן, חותנת, חם, חמות, נכד או נכדה, לרבות קרוב כאמור שהוא שלוב (חורג); "בעל עניין" – כהגדרתו בחוק ניירות ערך, התשכ"ח-1968".

תמר זנדברג: זה גם מודל שקיים?

מירב ישראלי: כן, הכול תואם מודל אחיד של הקמת גופים בחקיקה.

מירב ישראלי: אין פה חריגות מגופים אחרים.

מירב ישראלי: יש שאלה, אני אגיד, האם המודל הזה בהכרח מתאים למועצה הזאת?

מירב ישראלי: יהיה צריך לדון בזה.

מירב ישראלי: אבל בעיקרון, הוא לא חורג מהמודל הרגיל.

מירב ישראלי: "סדרי עבודתה של המועצה – 10.

מירב ישראלי: (א) המניין החוקי בישיבות המועצה הוא רוב חבריה, ובהם יושב ראש המועצה.

מירב ישראלי: (ב) החלטות המועצה יתקבלו ברוב דעות החברים המשתתפים והמצביעים בישיבה; היו הדעות שקולות, תכריע דעתו של יושב ראש המועצה.

מירב ישראלי: (ג) המועצה תקבע את דרכי עבודתה וסדרי דיוניה, ככל שלא נקבעו לפי חוק זה, והיא רשאית למנות ועדות משנה מקרב חבריה, דרך כלל או לעניין מסוים; דרכי עבודת המועצה וסדרי דיוניה יפורסמו באתר האינטרנט של המשרד.

מירב ישראלי: "" "הוספת סעיפים 10א ו-10ב" – שוב, בהתאם למודל החדש של המועצות שנקבעו בחקיקה.

מירב ישראלי: נוספים פה שני סעיפים – גם של גמול והחזר הוצאות לחברי המועצה, וגם החלת דינים כי רואים בהם סוג של עובדי ציבור.

מירב ישראלי: "גמול והחזר הוצאות – 10א.

מירב ישראלי: חבר המועצה שאינו עובד המדינה, עובד גוף מתוקצב או עובד גוף נתמך, יהיה זכאי לתשלום בעבור השתתפות בישיבות המועצה, בהתאם להוראות שקבע החשב הכללי במשרד האוצר לעניין חברי ועדות ציבוריות" – זה היה כדי ליצור האחדה בנושא של גמול והחזר הוצאות – "בסעיף זה, "עובד המדינה", "עובד גוף מתוקצב" ו"עובד גוף נתמך" – כהגדרתם בסעיף 32 לחוק יסודות התקציב".

מירב ישראלי: "החלת דינים על חברי המועצה" – שוב, מכיוון שחברי המועצה מפעילים סמכויות סטטוטוריות, רואים בהם סוג של עובדי ציבור לצורך מספר חיקוקים, ולכן מוטלות עליהם מגבלות מכוח החוקים האלה.

מירב ישראלי: "10ב.

מירב ישראלי: חברי המועצה שאינם עובדי המדינה, דינם, בפעולתם כחברי המועצה, כדין עובדי המדינה, לעניין חיקוקים אלה: (1) חוק הבחירות לכנסת; (2) חוק שירות המדינה (סיוג פעילות מפלגתית ומגבית כספים); (3) חוק שירות הציבור (הגבלות לאחר פרישה); (4) חוק שירות הציבור (מתנות); (5) חוק העונשין – ההוראות הנוגעות לעובדי הציבור"".

מירב ישראלי: אלה הוראות שאוסרות על עובדי ציבור לעשות דברים מסוימים, וגם הוראות שמגנות על עובדי ציבור במקרה שעושים כלפיהם כל מיני דברים.

מירב ישראלי: תיקון סעיף 11 – זה כבר נושא אחר ממה שאמרתי, שזה מודל של פעילות של מועצה.

מירב ישראלי: סעיף 11 הוא סעיף התקציב.

מירב ישראלי: הוא היה סעיף מרכזי בתיקונים הקודמים שהיו בחוק הקולנוע.

מירב ישראלי: הפורמט שהיה הוא שהיו כל פעם משעים את סעיף 11(ב) שפה מתבקש לבטל אותו.

תמר זנדברג: מה היו עושים, אתו משהים?

מירב ישראלי: משעים.

מירב ישראלי: עושים הוראת שעה שהוא לא חל חמש שנים, ובתמורה, האוצר נתן 80 מיליון שקל לקולנוע לחמש שנים.

מירב ישראלי: זה מה שהיה בעבר, עשינו את זה מספר פעמים.

מירב ישראלי: אני אקריא כדי שנבין על מה אנחנו מדברים.

מירב ישראלי: "תיקון סעיף 11 – 1.

מירב ישראלי: בסעיף 11 לחוק העיקרי - (1) בסעיף קטן (א), במקום "משרד התרבות והספורט" יבוא "המשרד", והמילים "(להלן – תחום תרבות)" – יימחקו" – זה התיקון של ההגדרה.

מירב ישראלי: אני אקריא את הסעיף שנבין על מה אנחנו מדברים.

מירב ישראלי: זה הסעיף של תקציב הקולנוע.

מירב ישראלי: "תקציב שנתי לתמיכה בקולנוע לפי פרק זה (להלן – תקציב הקולנוע) ייקבע בתכנית נפרדת במסגרת ההקצאה לתחום פעולה תרבות בסעיף תקציב המשרד; בחוק התקציב השנתי" – מחקו פה את תחום תרבות.

מירב ישראלי: אני לא יודעת אם זה עניין טכני שאין היום תחום תרבות או שרוצים לקבוע את זה בתכנית אחרת, אני לא יודעת.

מירב ישראלי: "לעניין זה, תכנית תחום פעולה בסעיף תקציב כהגדרתם בחוק תקציב שנתי כמשמעותו בחוק יסודות התקציב".

מירב ישראלי: זה תיקון סעיף (א).

מירב ישראלי: תיקון סעיף (ב) – סעיף (ב) היום אומר: "במסגרת תחום תרבות, יוקצה לתקציב הקולנוע סכום השווה לצירוף שניים אלה: (1) 50% מסכום התמלוגים המועברים לאוצר המדינה לפי סעיף 100 לחוק הרשות השנייה; (2) 50% מסכום התמלוגים לפי סעיפים 6לו(ב) ו-6נו(א) לחוק הבזק".

מירב ישראלי: זה סעיף שבזמנו בחוק המקורי הכניסו אותו כדי להבטיח תקציב לקולנוע מהזיכיונות של גופי השידור.

מירב ישראלי: מכיוון שחלו נרחבים בכל הפעילות - - -

מיקי רוזנטל: חתכו את ההכנסות באופן מהותי.

מירב ישראלי: בדיוק.

מירב ישראלי: מה שקרה, שבמהלך – אני חושבת שעשר השנים האחרונות, או משהו כזה.

קריאה: יותר.

יהודית גידלי: 15.

מירב ישראלי: 15 כבר?

מירב ישראלי: כנראה כבר פעמיים היה תיקון.

מירב ישראלי: מה שנעשה, היה הסכם מחוץ לחוק בין האוצר לאנשי התחום ולמשרד, שהאוצר הקצה סכום של כמה עשרות מיליוני שקלים בכל שנה לתקופה של חמש שנים בכל פעם, והכנסת עשתה הוראת שעה שהשעתה את הסעיף הזה.

מירב ישראלי: זאת אומרת, השתמשו בסעיף הזה כסוג של הבטחה שהתקצוב ימשיך ובכל חמש שנים היו צריכים לחדש את זה.

מירב ישראלי: ברגע שמבטלים את סעיף קטן (ב), אין יותר את הדבר הזה.

מירב ישראלי: אין יותר את הבטוחה הזאת, וצריך להגיד את זה.

מירב ישראלי: זה סעיף 11.

מירב ישראלי: "(2) סעיף קטן (ב) – בטל".

מירב ישראלי: הרצון הוא לבטל את זה.

מירב ישראלי: אני משערת שיסבירו גם למה, אבל צריך לדעת את ההיסטוריה של הדבר הזה.

מירב ישראלי: 12 הוא לגבי הלקטורים, זה נושא מאוד גדול.

מירב ישראלי: השאלה אם אתה רוצה שאני אקריא אותו, כי זה נושא קצת אחר.

יעקב מרגי: תקריאי אותו.

יעקב מרגי: נקריא אותו ואנחנו ניתן את כל הזמן הנדרש.

מירב ישראלי: תיקון סעיף 12 – בעבר זה היה מתן תמיכות מתוך תקציב הקולנוע.

מירב ישראלי: הופכים את זה עכשיו לסעיף שעוסק במתן תמיכות ומאגר לקטורים.

מירב ישראלי: לכן כותרת השוליים: "תיקון סעיף 12 – 1.

מירב ישראלי: בסעיף 12 לחוק העיקרי - (1) בכותרת השוליים, בסופה יבוא "ומאגר לקטורים"; (2) האמור בו יסומן "(א)"" – (א) זה הסעיף הקיים בסעיף הזה שקובע שמתן תמיכות מתוך תקציב הקולנוע ייעשה על פי מבחנים לתמיכה במוסדות ציבור שהשר קבע לאחר התייעצות עם המועצה, ובלבד ש-60% לפחות מתקציב הקולנוע יופנה להפקת סרטים ישראליים, ועוד שיעור לשיווק סרטים ישראליים בשוק הסרטים הבינלאומי.

מירב ישראלי: זה סעיף קיים שהוא נשאר.

מירב ישראלי: לסעיף הזה מוסיפים סעיף קטן (ב) שאומר כך: "(ב) השר רשאי לקבוע במבחנים לתמיכה לפי סעיף 12, כי מוסד ציבור המקבל תמיכה בעד סיוע להפקת סרטים (בסעיף זה – המוסד), יעסיק לקטורים הנכללים במאגר שינהל המשרד לפי הוראות סעיף זה (בסעיף זה – מאגר הלקטורים), בשיעור שיקבע ושלא יעלה על 70% מכלל הלקטורים שמעסיק המוסד.

מירב ישראלי: (ג) במאגר הלקטורים זכאי להיכלל" – אני מקריאה את הנוסח החדש שהמשרד העביר לנו – "מי שהוא בעל תואר, תעודה או ניסיון מקצועי לפי אחד או יותר מאלה: (1) תואר אקדמי ממוסד מוכר להשכלה גבוהה בתחום הקולנוע, התיאטרון או הספרות וניסיון מקצועי כאמור בפסקה (3) של שנה אחת לפחות" – עשו פה בחדש הצטברות של השכלה וניסיון, מה שלא היה קודם.

מירב ישראלי: "(2) תעודת בוגר בתחום הקולנוע, תסריטאות, כתיבה יוצרת" – הוסיפו פה משחק - -

יוסי שרעבי: אנחנו רוצים כאן לעשות תיקון.

מירב ישראלי: אוקיי.

מירב ישראלי: הוסיפו משחק, ראיתי, בעקבות הערה שעלתה פה אתמול.

מירב ישראלי: - - "או משחק, מבית ספר על-תיכוני להוראת אומנויות המקבל תמיכה בידי המשרד וניסיון מקצועי כאמור בפסקה (3) של שנה אחת לפחות" – מה רציתם להוסיף?

יוסי שרעבי: אנחנו רוצים לעשות תיקון כאן.

יוסי שרעבי: היו לנו הרבה פניות מהשטח, אז אנחנו רוצים להיענות לפניות הללו.

יוסי שרעבי: בסעיף (ג)(1) אנחנו מוחקים ניסיון מקצועי כאמור בפסקה (3) של שנה אחת לפחות.

יוסי שרעבי: משאירים את זה: תואר אקדמאי ממוסד מוכר להשכלה גבוהה בתחום הקולנוע, התיאטרון או הספרות.

קריאות: למה - - -

יעקב מרגי: רגע, תנו לי לשאול את השאלה למה?

יעקב מרגי: לא תיתנו לי את הלמה הזה כל הדיון?

יוסי שרעבי: חבר'ה, זה הכול מצטבר.

יוסי שרעבי: בסעיף (2) אנחנו מוחקים ניסיון מקצועי כאמור בפסקה (3) של שנה אחת לפחות.

יוסי שרעבי: משאירים את כל השאר.

יוסי שרעבי: סעיף (3) נשאר כמו שהוא.

מירב ישראלי: זאת אומרת זה אחד מאלה.

יעקב מרגי: זה מצטבר זה וזה וזה?

יוסי שרעבי: אחת או יותר מאלה.

יוסי שרעבי: זה חלופי, זה לא מצטבר.

מירב ישראלי: הם הפכו את זה לחלופי.

יעקב מרגי: אני רוצה לשאול שאלה.

יעקב מרגי: מאחר ואתם אלופים בהתנסחות, אני אשאל שאלה מעשית: אדם גמר אתמול - - -

קריאות: בדיוק.

קריאות: כן.

יעקב מרגי: אתם כבר יודעים מה אני הולך לשאול?

יעקב מרגי: מה אתם שמחים?

יעקב מרגי: חכו, אל תהיו בטוחים שאתם יודעים.

יעקב מרגי: אדם גמר אתמול.

יעקב מרגי: מימש את החלום מגיל ילדות, בחיים שלו לא ראה מה זו יצירה.

יעקב מרגי: גמר אתמול את הלימודים שלו, והוא בעל תואר.

יעקב מרגי: לעומת זאת, אדם מגיל 12 ניחן בכישרון ולא למד במוסדות החינוך הממלכתיים של מדינת ישראל, בר מינן, אבל מגיל 12 הוא כוכב.

יעקב מרגי: הוא טאלנט.

יעקב מרגי: יצר ועשה.

יעקב מרגי: זה שסיים – יוסי, אתה לא מקשיב לי, אחר כך לא תוכל לענות למה שאני רוצה לשאול.

יעקב מרגי: זכור לי שפעם נזפתי בך באיזה דיון, נכון?

יעקב מרגי: לא למדת.

יעקב מרגי: ראה הוזהרת.

יעקב מרגי: אני הייתי שר בממשלה כשהממשלה אישרה בזמנו – עדנה בטח זוכרת, זה הקפיץ הרבה אנשים.

יעקב מרגי: בוועדה שהקים ראש הממשלה, שעמד בראשה פרופ' יעקב נאמן, זיכרונו לברכה, הוא היה שר המשפטים דאז ויו"ר ועדת השרים לענייני חקיקה.

יעקב מרגי: הוועדה הזו הגישה המלצות מי יכול להתמנות למנכ"ל משרד ממשלתי.

יעקב מרגי: אמרו: בעל תואר אקדמי וניסיון של שלוש שנים לפחות, או מי שיבוא עם ניסיון של חמש שנים לפחות, מומחה, שיוכיח מומחיות, נוותר לו על התואר האקדמי.

יעקב מרגי: אפשר להתנגד, אפשר לברך – זוכרים משהו כזה?

יעקב מרגי: ואז אימצנו את זה, תתפלאו לשמוע, אפילו ראשי מועצות דתיות.

יעקב מרגי: אני כשר אימצתי את הנוהל הזה.

יעקב מרגי: אני, אני אימצתי, לא הכריחו אותי.

יעקב מרגי: אימצתי את אותם כללים.

יעקב מרגי: אמרתי ראוי שיהיה כמו מנכ"ל משרד ממשלתי.

יעקב מרגי: אתה שואל שאלה – אנחנו רוצים את טובת הציבור, טובת היצירה, לעודד יצירה.

יעקב מרגי: אדם עתיר ניסיון לעומת אחד שסיים אתמול את לימודיו – מי יתקבל?

יוסי שרעבי: גם זה וגם זה יכולים להיות בתוך המאגר.

יעקב מרגי: איך?

יעקב מרגי: תסביר לי איך.

מירב ישראלי: עכשיו זה חלופי.

יוסי שרעבי: גם זה וגם זה יכולים להיות בתוך המאגר.

יעקב מרגי: השלישי זה החלופי.

יוסי שרעבי: כן, ודאי.

יעקב מרגי: טוב, אז אני שמח שהתברר.

יוסי שרעבי: אנחנו פשוט מרחיבים את היריעה.

יוסי שרעבי: היו לנו המון פניות של האיגודים.

מירב ישראלי: זו שאלה אחרת כי ברגע שאתה מוריד את הניסיון המקצועי, אז השאלה השנייה שלך עומדת.

מירב ישראלי: זה שאתמול סיים.

יעקב מרגי: ואין לו ניסיון, הוא לא יודע מה זה בכלל.

יעקב מרגי: ואני אגלה לך סוד שאף אחד לא יודע אותו – בוגרי הנדסה שבאים להתקבל בשוק, לא מתקבלים.

יעקב מרגי: "אינטל", רפא"ל, תע"ש, "אלביט", כל החברות, כל אלה שואלים מה הניסיון שלך?

יעקב מרגי: לעומת זאת, קחו עתודאי שהתמזל מזלו ולמד את התואר שלו להנדסה לפני הצבא, הרביץ עוד שלוש שנים חובה ושנתיים חובה בחתימה, חמש שנים שנות ניסיון – נחטף.

יעקב מרגי: הוא לא הולך לחפש עבודה אפילו.

יעקב מרגי: משחררים אותו מצה"ל וחוטפים אותו.

יעקב מרגי: ויש היגיון בדבר.

יעקב מרגי: למה פה אני מאפשר מציאות כזו?

יוסי שרעבי: כבוד היושב-ראש, אנחנו רוצים לאפשר למקסימום אנשים להיכנס לתוך עולם הלקטורים, לעולם התעשייה.

יוסי שרעבי: אנחנו לא רוצים לשים חסמים מיותרים איפה שאנחנו לא חושבים שיש בהם צורך.

יעקב מרגי: מה תפקידו של הלקטור?

יעקב מרגי: תגיד מה תפקידו של הלקטור.

יוסי שרעבי: כבוד היושב-ראש, בסוף הקרנות יחליטו את מי הן לוקחות.

קריאה: - - -

יעקב מרגי: אתה נוגע בדבר, אני רוצה שהמנכ"ל יסביר לי.

יוסי שרעבי: בסוף הקרנות יחליטו את מי הן לוקחות, לא אנחנו נאמר להן מי הן לוקחות.

יוסי שרעבי: אני רוצה להוסיף, לאור בקשתו של חבר הכנסת - - -

יעקב מרגי: אתה יכול על רגל אחת – מה תפקידו של הלקטור?

יוסי שרעבי: הלקטור הוא זה שמקבל את החומר, מקבל את התסריטים, עובר עליהם, מעיר את הביקורת, נותן את חוות דעתו.

יעקב מרגי: אז בכל זאת הניסיון חשוב פה.

יעקב מרגי: מרכיב הניסיון, הפרקטיקה, איך כוחות השוק, איך זה עובד בעולם.

יוסי שרעבי: נכון.

יוסי שרעבי: אבל אנחנו חושבים שאם בן אדם למד קולנוע שלוש שנים, או למד בבית ספר גבוה, השקיע בזה, שיהיה במאגר.

יוסי שרעבי: תחליט הקרן שהיא רוצה - - -

יעקב מרגי: יוסי, אני מכיר אותך.

תמר זנדברג: זהו, רק על סמך זה שהוא למד?

תמר זנדברג: בלי שיום אחד הוא - - -

יעקב מרגי: רגע, תני לי רגע.

יעקב מרגי: תמר, את דיברת.

יעקב מרגי: אני לא דיברתי.

יוסי שרעבי: הוא למד שלוש-ארבע שנים, למה אתם פוסלים את זה?

יעקב מרגי: יוסי, אתה עונה לי, לא לה.

יעקב מרגי: יוסי, אתה יכול להקשיב לי?

יעקב מרגי: אני מכיר את הרצינות שלך, את המקצועיות שלך ואת הכוונה האמתית שלך.

תמר זנדברג: יוסי יונה, כשהוא היה לקטור - - -

יעקב מרגי: תמר, לא, זו חוצפה, אני באמצע הדיבור.

יעקב מרגי: מה זה?

יעקב מרגי: אולי לכם המחשבה יוצאת – אני צריך להתאמץ כדי לחשוב על שאלה.

יעקב מרגי: אז אל תפריעי לי.

יעקב מרגי: אני צריך להתאמץ לשאול שאלה כי אין לי התלבטות אם לדבר עם מישהו.

יעקב מרגי: אני עובד בדיון שלי עכשיו.

יעקב מרגי: אני אומר לך, אנחנו פה בדיונים לא פעם ולא פעמיים – וחברי הכנסת היו בדיונים פה, דוחות מעידים על זאת, אפילו הסקר, המחקר שהסטודנטים פרסמו, שלרוב שחלק גדול מהלימודים האקדמיים לא משמשים את הבוגרים שלהם במקצוע שלהם.

יעקב מרגי: למרות שבהגדרה של המקצוע, הם למדו את המקצוע.

יעקב מרגי: אני לא יודע אם אדם סיים עכשיו תואר בתקשורת, הוא אלוף התקשורת.

יעקב מרגי: ספרות, כל דבר אחר.

יעקב מרגי: יש פרקטיקה.

יוסי שרעבי: אני חוזר ואומר, אדוני היושב-ראש, אנחנו מייצרים כאן מאגר - - -

יעקב מרגי: אני זרקתי את זה באוויר, אל תענה לי.

יעקב מרגי: זה ייכנס לדיון.

יוסי שרעבי: אני כן רוצה להגיד משהו לשאלתם של חברי הכנסת, להראות כמה הידיים שלנו נקיות ואנחנו פועלים בתום לב ומתוך כוונות מקצועיות, חברת הכנסת.

יוסי שרעבי: אנחנו בדקנו את האמירה, כי אני אמרתי והצהרתי כאן לפרוטוקול שאנחנו כמשרד – לא השרה, לא המשרד, לא המנכ"ל – לא מתכוונים להתערב בכל סוגית הלקטורים, הבחירה שלהם והמינויים שלהם.

יוסי שרעבי: אמרנו שהכתיבה בתוך החוק המשרד ולא המועצה נבע מחוות דעת משפטית.

יוסי שרעבי: אני ביקשתי שיעשו את הבדיקה המשפטית הזו תוך כדי הדיון הזה פעם נוספת עם משרד המשפטים.

יוסי שרעבי: ככל שהמשרד יתיר את זה, אנחנו נאפשר את זה.

יוסי שרעבי: אין לנו עמדה כאן, זו עמדה משפטית לחלוטין.

יוסי שרעבי: אשר על כן אני שמח לומר שאחרי בדיקה שנעשתה עכשיו תוך כדי - - -

יעקב מרגי: אתה אומר לי עמדה משפטית, אני מתפלא שמשרד המשפטים והיועצים המכובדים של המשרד שלך זרמו עם זה, כי על גבי חרשו חורשים.

יוסי שרעבי: אני חוזר לסעיף 10.

דב חנין: יושב-ראש הוועדה היה שר פעם.

דב חנין: הוא זוכר את זה.

יוסי שרעבי: אז אני חוזר לסעיף 10 ואני אומר לגבי סעיף 10(ב) – אני מבקש לתקן כאן:

יוסי שרעבי: "(ב) השר רשאי לקבוע במבחנים לתמיכה לפי סעיף 12, כי מוסד ציבור המקבל תמיכה" - - -

תמר זנדברג: רגע.

תמר זנדברג: רגע.

יוסי שרעבי: בינתיים לא תיקנתי כלום.

יעקב מרגי: רגע, זה סעיף שהקראנו אותו?

מיקי רוזנטל: רק תגיד לנו איפה אתה קורא.

מיקי רוזנטל: שנדע לעבור.

יוסי שרעבי: אני חוזר ואומר סעיף 10(ב).

יוסי שרעבי: אה, סליחה, סליחה.

יעקב מרגי: סעיף 12, ע"מ 6.

יוסי שרעבי: לא, ע"מ 7.

קריאה: זה 10 להצעת החוק, 12(ב) לחוק העיקרי.

יוסי שרעבי: נכון.

יוסי שרעבי: "(ב) השר רשאי לקבוע במבחנים לתמיכה לפי סעיף 12, כי מוסד ציבור המקבל תמיכה בעד סיוע להפקת סרטים (בסעיף זה – המוסד), יעסיק לקטורים הנכללים במאגר" – וכאן השינוי.

יוסי שרעבי: כתוב "שינהל המשרד", ואנחנו כותבים שתנהל המועצה.

יוסי שרעבי: זה השינוי שאנחנו עושים עכשיו בעקבות בדיקה שאנחנו עשינו.

יוסי יונה: יופי.

יוסי יונה: יופי.

יוסי שרעבי: ללמדכם שלא עשינו מכוונות זדון.

מיקי רוזנטל: בסדר, אנחנו רצינו לתקן את מה שנראה לנו - - -

יעקב מרגי: אנחנו כבר מסיימים הקראה, תקבלו.

מיקי רוזנטל: מה אתה רוצה?

מיקי רוזנטל: הערנו הערות, קיבלנו תיקונים.

מיקי רוזנטל: אנחנו מרוצים, אומרים תודה.

יעקב מרגי: סיימת תיקונים?

יעקב מרגי: נמשיך הקראה.

יעקב מרגי: סיימנו תיקונים להקראה?

הדס פרבר: לא, יש תיקונים נוספים ומשרד המשפטים - - -

יעקב מרגי: בסעיפים שהקראנו?

הדס פרבר: כן.

הדס פרבר: כן.

הדס פרבר: יוסי מחזיק את זה ביד.

הדס פרבר: את ההמשך צריך לקרוא, זה חלק מהסדר כולל.

יוסי שרעבי: ההמשך לא שונה – אה, אוקיי.

הדס פרבר: יש תיקון למה - - -

יעקב מרגי: איפה אתה מקריא?

יוסי שרעבי: אני חוזר לסעיף, קורא אותו עד הסוף.

יוסי שרעבי: "לקטורים הנכללים במאגר שתנהל המועצה לפי הוראות סעיף זה (בסעיף זה – מאגר הלקטורים), בשיעור שיקבע ושלא יעלה על 70% מכלל הלקטורים שמעסיק המוסד".

יוסי שרעבי: לאחר מכן עשינו את התיקון ב-(1) וב-(2).

יוסי שרעבי: אני עובר לסעיף (ד).

יוסי שרעבי: הקראתם, אדוני היושב-ראש, את סעיף (ד)?

יעקב מרגי: לא, עוד לא.

הדס פרבר: משרד המשפטים מבקש להבהיר - - -

יעקב מרגי: אתה הולך להבהיר על מה שהקראנו?

יעקב מרגי: על מה שהוא הקריא?

יעקב מרגי: בבקשה אדוני.

חנן ארליך: כן.

חנן ארליך: חנן ארליך, ייעוץ וחקיקה, משרד המשפטים.

חנן ארליך: שתי האפשרויות הן אפשרויות מבחינה משפטית.

חנן ארליך: זאת אומרת, גם הנוסח המקורי שהובא, שהמשרד יקים את המאגר וינהל אותו, זה אפשרי, גם במטריה המדוברת.

חנן ארליך: וגם האפשרות שהזכיר יוסי עכשיו, שהמועצה היא זו שתנהל את המאגר - -

יעקב מרגי: זה עוד יותר טוב.

חנן ארליך: שתיהן אפשרויות.

חנן ארליך: שתיהן אפשרויות.

יעקב מרגי: כדי להסיר לזות שפתיים וחשש – הוא פתר לנו את הבעיה.

יעקב מרגי: חנן, אתה יודע מה, אני לא מבין אותך.

מיקי רוזנטל: לנו הייתה בעיה, אתה מבין גם למה.

תמר זנדברג: - - - היועצים המשפטיים החליטו - - - שלא יהיה טכני, אלא מהותי.

תמר זנדברג: כל הכבוד לייעוץ המשפטי.

יעקב מרגי: תודה.

יעקב מרגי: תודה.

יעקב מרגי: אני רוצה להרגיע את חברי הכנסת, אני רואה תכונה.

חנן ארליך: אני רק אוסיף - - - היא המועצה.

יוסי שרעבי: הוא לא הקריא את זה עדיין.

יעקב מרגי: עדיין לא הקראנו את זה.

יעקב מרגי: חנן ארליך ממשרד המשפטים רוצה להוסיף.

יעקב מרגי: בבקשה.

יעקב מרגי: חברי הכנסת, להרגיע, אין הצבעה.

יעקב מרגי: אני רואה תכונות, אין הצבעות.

יעקב מרגי: בבקשה.

חנן ארליך: כמובן שיש כפיפות לדיני הגנת הפרטיות גם כשהמאגר במועצה, לדינים ולחוקי התקנון.

קריאות: אנחנו לא שומעים.

קריאות: אי אפשר לשמוע אותך.

חנן ארליך: אני אומר שכמובן שיש כפיפות, גם כשהמאגר יהיה במועצה, הוא יהיה כפוף לדיני הגנת הפרטיות.

מיקי רוזנטל: לגמרי.

חנן ארליך: דבר נוסף שנכנס, אנחנו מבקשים שתהיה אפשרות, לתת אפשרות להסתייעות של המועצה בעובדי המשרד בעניינים הטכניים והארגוניים, כי המועצה מיסודה היא לא גוף ביצועי.

יעקב מרגי: בסדר.

מירב ישראלי: מה שאני מציעה, חנן, מכיוון שזה תיקון, ואנחנו צריכים עוד לחשוב עליו, יכול להיות שיש עוד השלכות לזה שזה עובר מהמשרד הממשלתי למועצה, אני מבינה מה אתם מכניסים, יכול שיש דברים נוספים.

מירב ישראלי: כי כשאתה מוסיף לגוף סמכויות אופרטיביות לגוף שהיה עד היום מייעץ – עד היום המועצה הייתה מייעצת - - -

יעקב מרגי: רק תרוויחו מזה בשיטה הזאת.

יעקב מרגי: אני לא עונה לך, אני עונה לו.

יעקב מרגי: בכל פעם שאני עונה לדב, אתה קופץ.

מירב ישראלי: מה שאני אומרת, שמועצת הקולנוע עד היום הייתה גוף מייעץ בלבד.

מירב ישראלי: לא היו לה סמכויות אופרטיביות בכלל.

מירב ישראלי: בהצעת החוק הזאת מוצע להוסיף לה שתי – בהצעת החוק המקורית הציעו להוסיף לה סמכות של בירור קבילות, שזה סוג של דבר שהוא כבר לא מייעץ, אלא סמכות שהיא יותר אופרטיבית, ועכשיו רוצים לתת לה גם סמכות נוספת של ניהול מאגר הלקטורים הזה.

מירב ישראלי: היא צריכה לעשות את זה בשקיפות, בשוויוניות.

מירב ישראלי: היא כפופה לכל כללי המשפט המינהל בדבר הזה.

מירב ישראלי: לכן מה שאני מציעה זה שבנושא הזה אנחנו בינינו כאנשי מקצוע נחשוב אם יש עוד הוראות שצריך להכניס לגבי המועצה שנותנים לה עכשיו גם סמכויות אופרטיביות.

מירב ישראלי: לא לסגור את הכול עכשיו.

יעקב מרגי: תודה.

יעקב מרגי: אנחנו ממשיכים בסעיף (ד) הקראה.

יעקב מרגי: מאחר ויש כאלה שיש להם לב חלש והם לא מסוגלים לעמוד בהפתעות, ב-10:55 ייכנס לפה הסדרן ואנחנו ננעל את הישיבה כי הוא לא יאפשר לי לקיים אותה.

יעקב מרגי: אנחנו עוצרים, תמיד, בכל דיון, איפה שעצרנו וממשיכים בישיבה הבאה, מי שלא מבין, מהנקודה שעצרנו בה.

יעקב מרגי: לכן, שאלות, תהיות, מחאות, אין להם מקומות.

יעקב מרגי: שמתי לכם את זה על השולחן כמפה פרוסה.

יעקב מרגי: אנחנו בהקראה, לא גברתי, לא.

יעקב מרגי: הקראה.

מירב ישראלי: אבל אני לא יכולתי לצאת מוועדת חוקה, אדוני.

יעקב מרגי: מרב, אני מכבד אותך.

יעקב מרגי: היה לי רב שלא היה מוכן לקבל ממני שאלות בגלל שאיחרתי.

יעקב מרגי: נקודה.

יעקב מרגי: לא.

מירב ישראלי: אבל אני הייתי בוועדת חוקה.

מירב ישראלי: זה לא - - - אני לא יכולתי - - -

יעקב מרגי: לא מעניין אותי.

יעקב מרגי: תגמרי את החקיקה בוועדת חוקה.

יעקב מרגי: אני בחינוך, נקודה.

יעקב מרגי: תודה.

יעקב מרגי: מרב, לא יהיה.

מירב ישראלי: אי אפשר.

יעקב מרגי: לא יהיה, מרב, אני אוציא אותך.

יעקב מרגי: אל תפריעי לי, אנחנו בהקראה.

מירב ישראלי: אז לפני שאתה מוציא אותי אני אגיד - -

יעקב מרגי: לפני ההצבעה אני אתן לך לדבר.

מירב ישראלי: - - לפני שגם אתה התחלת להעביר חוקי סיפוח – אתם מעבירים חוקי סיפוח של השטחים ואתה מספח חוקי סיפוח של הקולנוע.

יעקב מרגי: גברתי, אני אוהב פופוליזם.

יעקב מרגי: אתמול קיבלתי פרס בגלל שאני לא פופוליסט.

יעקב מרגי: בבקשה.

מירב ישראלי: ברכות על הפרס, אבל זה לא אומר שאתה צריך לעבור לשתף פעולה עם כל דבר נורא שהם מביאים.

יעקב מרגי: אני מבקש פופוליזם לא כאן.

יעקב מרגי: אני עוד לא חטפתי, עוד לא גנבתי, עוד לא סיפחתי, עוד לא כלום.

יעקב מרגי: יש לך מה לומר כבר.

יעקב מרגי: את מכירה את החוק?

יעקב מרגי: למדת אותו?

יעקב מרגי: אנשים יושבים פה – אל תלעגי לחברים שלך, שיושבים פה שעה לפחות, חוץ מאתמול, שעדיין מתאפקים ורוצים לומר דברי חוכמה.

יעקב מרגי: אל תפריעי להם בבקשה.

מירב ישראלי: החברים שלי יודעים שאני רחוקה מללעוג להם.

יעקב מרגי: הגעת לסיפוח, הגעת לחוק הלאום.

יעקב מרגי: מזל שלא הגעת גם לחוק צער בעלי חיים.

דב חנין: אדוני היושב-ראש, - - - כי יש לי איזושהי הערה על מה שהוקרא.

יעקב מרגי: לא עכשיו.

יעקב מרגי: דב, יעמוד לך הזמן.

יעקב מרגי: הנה, אני אומר לכם, אם תחושו שלא נתתי לכם את הזמן המתאים להתבטא - - -

מיקי רוזנטל: יש לנו הרבה הערות.

תמר זנדברג: לא היה דיון על שום דבר.

יעקב מרגי: לא היה דיון, אנחנו בהקראה.

יעקב מרגי: רק על ההגדרות היה דיון.

יעקב מרגי: חוץ מהדיון המקדים שנתתי לכם לפני כן.

מירב ישראלי: אני מקריאה את סעיף (ד).

תמר זנדברג: וזה האחרון לפרק הזה?

מירב ישראלי: לא, יש את כל הסעיפים הקטנים וההגדרות.

מירב ישראלי: כן, לפרק הזה, סעיף הלקטורים הוא האחרון.

מירב ישראלי: אבל אני מקריאה את כל סעיף הלקטורים, הוא די ארוך.

מירב ישראלי: עד ע"מ 9 למטה.

יעקב מרגי: אם נספיק.

תמר זנדברג: אז זה כל החוק.

יעקב מרגי: לא, יש עוד פרק ג' ו-ד'.

יעקב מרגי: החלוקה עם חוכמה ותבונה.

יעקב מרגי: תמר, אם תרצי, אני אתן לך הסבר אחר כך.

תמר זנדברג: אני סומכת עליך.

מירב ישראלי: ע"מ 8 למעלה.

מירב ישראלי: הדס נותנת לי את התיקונים של המועצה.

יהודית גידלי: אבל אין אותם לאף אחד.

מירב ישראלי: אני אקריא אותם.

יעקב מרגי: תקריאי.

מירב ישראלי: אני אנסה תוך כדי להסביר את התיקונים.

מירב ישראלי: הם עשו את זה בזמן אמת, יהודית, בגלל זה.

מירב ישראלי: "(ד) אדם המעוניין להיכלל במאגר הלקטורים יגיש" – במקום למשרד – "למועצה בקשה שבה יפרט את אופן עמידתו בתנאים שלפי סעיף קטן (ג) (בסעיף קטן זה – תנאי הזכאות);" – במקום המשרד יפרסם – "המועצה תפרסם באתר האינטרנט של המשרד טופס להגשת בקשה מקוונת להיכלל במאגר הלקטורים לפי סעיף קטן זה ורשאית היא" – המועצה – "לכלול בטופס אפשרות של המבקש להצהיר כי הוא משתייך לפריפריה;" – יורדת השורה שהמנהל הכללי של המשרד או מי שהוא הסמיכו לעניין זה, לאחר התייעצות עם המועצה - - -

מאיר כהן: מה יהיה במקום?

מירב ישראלי: המועצה.

מאיר כהן: או מי?

מירב ישראלי: לא, המועצה.

מירב ישראלי: "המועצה תקבל החלטה בבקשה בתוך 60 ימים מיום שהוגשה, והיא רשאית להורות למבקש להגיש לה מידע ומסמכים נוספים לעניין תנאי הזכאות כפי שתורה;" – פה זה התיקון שחנן דיבר עליו – "המועצה רשאית להסתייע בעובדי המשרד בעניינים מינהליים וארגוניים הדרושים לביצוע סעיף זה" – אני מבינה שזה בגלל שאין לה מנגנון משלה.

מירב ישראלי: יש לנו דוגמה לזה בחוקים אחרים, אז אנחנו נבדוק את זה.

מירב ישראלי: – "החלטה שלא לכלול מבקש כאמור במאגר הלקטורים תישלח למבקש ותפרט את תנאי הזכאות שאינו מתקיים לגביו".

מירב ישראלי: "(ה)" במקום המשרד יעביר – "המועצה תעביר למוסדות רשימה של שמות הלקטורים שבמאגר הלקטורים, תוך ציון תחום העיסוק שלהם, המועד שבו נרשמו במאגר והאם הם משתייכים לפריפריה, על יסוד הצהרתם בלבד; מידע שיועבר לפי תקנת משנה זו לא יכלול מידע או נתונים אישיים נוספים על אודות הלקטורים הכלולים בו".

מירב ישראלי: זה גם נוגע לפרטיות שדובר בה קודם.

מירב ישראלי: "(ו) לא יגלה אדם מידע שהגיע אליו לפי סעיף זה בתוקף תפקידו, אלא לשם מילוי תפקידו לפי סעיף זה" – זו תוספת – "ובהתאם להוראות כל דין" – הוסיפו גם: – "ולא ייעשה בו שימוש".

מירב ישראלי: גם בנושא הזה, חנן ודפנה, אנחנו נבדוק את הנוסח של סעיף הפרטיות שיתאים לסעיפים בחקיקה.

מירב ישראלי: "(ז)(1) מוסד לא יעסיק לקטור שעלול להימצא, באופן תדיר, במצב של ניגוד עניינים בין מילוי תפקידו כלקטור לבין עניין אישי או תפקיד אחר, שלו או של קרובו; לא יראו בעיסוק בתחום הקולנוע, ניגוד עניינים לפי פסקה זו; (2) לקטור שמועסק בידי מוסד לא יטפל במסגרת תפקידו בנושא העלול לגרום לו להימצא, במישרין או בעקיפין, במצב של ניגוד עניינים בין מילוי תפקידו כלקטור לבין עניין אישי או תפקיד אחר, שלו או של קרובו".

מירב ישראלי: "(ח) אין בהוראות סעיפים קטנים (ב) עד (ז) כדי לגרוע מסמכותו של השר לקבוע במבחני התמיכה לפי סעיף קטן (א) תנאים נוספים לעניין העסקת לקטורים בידי מוסד ציבור, ובכלל זה הוראות לעניין הרכב הלקטורים, תקופת ההעסקה של הלקטורים, מניעת ניגוד עניינים ושקיפות בעבודת הלקטורים".

מירב ישראלי: אני אגיד שיש לי כל מיני הערות לזה, אני רק מקריאה כרגע.

יעקב מרגי: אחרי זה, בשלב הדיון.

יעקב מרגי: יכול להיות שיתחבר.

מירב ישראלי: אלה ההגדרות לצורך הסעיף.

מירב ישראלי: "(ט) בסעיף זה - "לקטור" – בעל תפקיד במוסד, שבתוקף תפקידו הוא שותף להערכה, בחינה או ברירה של בקשות המוגשות למוסד לסיוע בהפקת סרטים, ולמעט המנהל הכללי של המוסד, המנהל האמנותי בו וחבר הוועד המנהל של המוסד או גוף מקביל לו; "מוסד מוכר להשכלה גבוהה" – אחד מאלה: (1) מוסד שקיבל הכרה לפי סעיף 9 לחוק המועצה להשכלה גבוהה, התשי"ח-1958 (בסעיף זה – חוק המועצה להשכלה גבוהה); (2) מוסד שקיבל תעודת היתר או אישור לפי סעיף 21א לחוק המועצה להשכלה גבוהה; (3) מוסד שהתואר שהוא מעניק הוכר לפי סעיף 28א לחוק המועצה להשכלה גבוהה; "פריפריה" – כל אחד מאלה, כפי שייקבע במבחני התמיכה: (1) ישוב במיקום גיאוגרפי מרוחק ממרכז הארץ; (2) ישוב בסיווג סוציו-אקונומי נמוך; (3) שכונה בסיווג סוציו-אקונומי נמוך; (4) מגזר מקרב הפריפריה החברתית; "קרוב", "בן משפחה" ו"בעל עניין" – כהגדרתם בסעיף 9(ד)"".

מירב ישראלי: עד כאן הפרק הזה.

יעקב מרגי: ומאחר ויש לנו בסך הכול חמש דקות לדיון, אנחנו נמשיך הקראה ונקיים דיון מקיף על הכול.

יעקב מרגי: ארבע שורות, מה נשאר?

יעקב מרגי: בבקשה, נמשיך.

מירב ישראלי: אני גומרת להקריא את החוק.

מירב ישראלי: "הוספת סעיף 13א – 1.

מירב ישראלי: אחרי סעיף 13 לחוק העיקרי יבוא: "מסלול סיוע נוסף לסרט".

מירב ישראלי: גם בסעיף הזה הוגש לנו תיקון של משרד התרבות, ועכשיו יש תיקון נוסף שאני אקריא אותו.

מירב ישראלי: "מסלול סיוע נוסף לסרט – 13א.

מירב ישראלי: (א) על אף הוראות חוק זה, השר יקבע, באישור הוועדה" – זה אומר שאלו תקנות.

מירב ישראלי: בא לאישור הוועדה זה תקנות – "ולאחר התייעצות עם המועצה כי סכום, בשיעור שלא יפחת מ-15% מתקציב הקולנוע, ושלא יעלה על 20% מהתקציב כאמור, יוקצו, בדרך שיקבע, למי שאינו מוסד ציבור הנתמך לפי סעיף 12 לחוק, המפיק סרטים או מסייע להפקתם, לצורך השאת רווחים".

מירב ישראלי: פה יש תוספת שעכשיו המשרד מבקש להוסיף: "ובלבד שלא יהיה בתנאים להקצאת הסכום כדי להתייחס לתוכן הסרטים או לפגיעה בחופש הביטוי והיצירה".

יעקב מרגי: כשאת אומרת אישור ועדה, איזו ועדה?

יעקב מרגי: כדאי שייאמר כבר עכשיו.

מירב ישראלי: אני אבדוק אם יש הגדרה בחוק.

מירב ישראלי: אם אין, אנחנו נוסיף.

יעקב מרגי: תוסיפי הגדרה – ועדת התרבות.

יעקב מרגי: כדאי שבהגדרה יהיה התרבות והספורט ולא ועדת הכספים.

מירב ישראלי: השאלה אם יש בחוק.

מירב ישראלי: אני אבדוק את זה.

חנן ארליך: יש הגדרה בחוק.

יעקב מרגי: יש הגדרה.

מירב ישראלי: יש, זה בסדר.

יעקב מרגי: וזו ועדת החינוך, התרבות והספורט.

יעקב מרגי: אוקיי.

מיקי רוזנטל: יש לנו כל מיני הערות.

יעקב מרגי: אין ספק.

יעקב מרגי: רבותי, אנחנו הקראנו את החוק.

יעקב מרגי: הישיבה הבאה שתיקבע – אתם תעקבו אחרי פורטל הוועדה – אנחנו נתכנס אצלנו - - -

עליזה לביא: אתה תקיים עוד ישיבה במושב הזה?

עליזה לביא: תספיק?

יעקב מרגי: אם נספיק, נספיק.

יעקב מרגי: אם לא, אז בפגרה.

יעקב מרגי: אם לא בפגרה, בתחילת המושב.

יעקב מרגי: אני רץ למרחקים ארוכים.

יעקב מרגי: אני לא מאמין לביבי שהוא יקדים את הבחירות, אל תדאגו.

יעקב מרגי: אנחנו נתכנס, הצוות המקצועי.

עליזה לביא: בדיוק, לא צריך למהר, אדוני.

דב חנין: אני רוצה להעיר הערה נקודתית, אדוני היושב-ראש.

דב חנין: אם אפשר, משפט אחד.

יעקב מרגי: מאחר ואמרתי דברי תוכחה בתחילת הדיון של אתמול, והיום אני לא אחזור על זה משום כבודך.

עליזה לביא: באנו לברך אותך.

יעקב מרגי: תודה.

יעקב מרגי: תודה.

יעקב מרגי: בבקשה דב, רצית הערה?

דב חנין: משפט אחד, אדוני היושב-ראש.

דב חנין: אני אומר את זה גם לצוות המקצועי כבקשה שלנו, חברי הכנסת.

דב חנין: גברתי, את אמרת בצדק שחלק מהסעיפים שאת הקראת הם – אפשר להגיד – כמעט גנריים.

דב חנין: זאת אומרת, ככה ממנים מועצות.

דב חנין: אלה דברים, כמובן, נכונים, אבל אני הייתי מבקש שבכל זאת תיעשה בדיקה של הסיטואציה.

מירב ישראלי: בוודאי.

דב חנין: אני רוצה לומר באופן גלוי מה מטריד אותי.

דב חנין: יש לנו היום שרת תרבות שאמרה מה הקולנוע שווה אם אנחנו לא שולטים בו?

דב חנין: אותי זה מפחיד.

דב חנין: אני רוצה שהמטרות – שגם המנכ"ל אומר שאלה מטרות שמקובלות על המשרד.

דב חנין: מבחינת ההבטחה שאנחנו מייצרים מנגנון ספציפי שיגן על התחום הזה בצורה הראויה והנכונה, אנחנו מייצרים מעטפת כזאת שהיא לא רק לקחת משהו גנרי שמתאים להמון סיטואציות, אלא אנחנו תופרים משהו שמייצר שקיפות, בסדר גמור, אבל לא פוגע בכל הדברים המאוד חשובים, שכולם מסביב לשולחן טוענים שהם תומכים בהם ורוצים לקדם אותם.

מירב ישראלי: תודה אדוני.

מירב ישראלי: חבר הכנסת דב חנין אמר עכשיו את משפט המפתח שמטריד אותנו.

יעקב מרגי: זה נאמר שבע פעמים מאתמול.

מירב ישראלי: אבל אני רוצה לצטט עוד דבר שחבר הכנסת חנין אמר שלשום בלילה, כשהחוק הזה עבר בקריאה ראשונה במליאה.

מירב ישראלי: הוא ציטט את האמירה האמריקאית –אם זה לא שבור, אל תתקנו אותנו.

יעקב מרגי: גם תמר זנדברג אמרה לנו את זה, באנגלית, היום.

מירב ישראלי: לכבוד הוא לי להיתלות באילנות כל כך גבוהים כחברי וחברותי.

מירב ישראלי: אי אפשר להיתמם לגבי הרצון הפוליטי שעומד מאחורי הצעת החוק הזו.

עליזה לביא: אני רק אגיד את מה שאמרתי, לא נמהר עם החוק הזה.

מירב ישראלי: אי אפשר להיתמם לגבי הרצון הפוליטי שעומד מאחורי החוק הזה, ולא בכדי אמרתי שזה חוק סיפוח.

יעקב מרגי: תנו קרדיט לשרה, אולי אין לה שום כוונה.

מירב ישראלי: אולי.

מירב ישראלי: השרה, יאמר לזכותה שהיא לא מסתירה את כוונותיה, כמו ששרת המשפטים לא מסתירה את כוונותיה היא.

מירב ישראלי: ולכן הקו המנחה של הממשלה הזאת, שהיא מספחת לעצמה את כל מה שהיא רוצה לשלוט עליו בנוסף.

יעקב מרגי: אני שמח שלקחת את זה לממשלה, לא אלי.

מירב ישראלי: אנחנו פה, במקום לעמוד נגד, לעמוד - -

יעקב מרגי: תני לנו קרדיט, עוד לא עשינו כלום.

מירב ישראלי: - - נגד הדברים הרעים שעושה הממשלה, יוצא שהממשלה מצליחה לכופף את ידה של הכנסת.

יעקב מרגי: תודה.

יעקב מרגי: את הצהרת הצהרה חשובה ונכונה.

יעקב מרגי: אני מבקש סולידריות עם מאיר, לתת לו דקה.

מירב ישראלי: ואת זה אנחנו צריכים למנוע בחוק הזה.

מאיר כהן: אדוני, החוק כמו שהוא מונח הוא חוק איום ונורא, ואנחנו נתנגד בכל תוקף ונילחם בחוק.

מאיר כהן: אני מאוד מקווה שאכן, כדבריך, בין מה שהונח לבין מה שיצא - - -

יעקב מרגי: הוא כבר השתנה.

יעקב מרגי: כבר השתנה בין מה שאושר במליאה למה שהונח היום.

מאיר כהן: יפה.

מאיר כהן: עכשיו בנימה אישית, חשוב מאוד מחבר ועדת החינוך.

מאיר כהן: אתה קיבלת פרס, ואנחנו שמחים על הפרס שאתה קיבלת.

מאיר כהן: חשוב להגיד לך בשם חברי הוועדה שאנחנו מרגישים שאתה ראוי לפרס הזה לגמרי.

מאיר כהן: גם כשמתווכחים וגם כשרבים אתך, יש הגינות.

מאיר כהן: האטמוספירה פה היא מאוד הגונה ומאוד מאפשרת להגיד הכול.

יעקב מרגי: אמרתי אתמול שהפרס הוא לא שלי, הוא של חברי הוועדה, של צוות הוועדה, של הציבור, של כולם.

יעקב מרגי: וגם של אשתי.

יעקב מרגי: תודה רבה, הישיבה נעולה.